5 δεκαετίες προεκλογικής αφίσας - 10s | HuffPost Greece\n07/07/2019 11:45 EEST | Updated 07/07/2019 13:40 EEST\nΤελευταία στάση στο αφιέρωμα για την προεκλογική αφίσα, έχει η δεκαετία των 10s, η περίοδος της κυριαρχίας των socialmediaκαι των ψηφιακών μέσων.\nΗ δεκαετία που διανύεται μετρά ήδη 5 εθνικές βουλευτικές εκλογές (με τελευταίες αυτές του Ιουλίου 2019) και δύο εκλογές για το ευρωπαϊκό κοινοβούλιο. Το καρκίνωμα της οικονομικής κρίσης έκανε μετάσταση σε κάθε φάσμα της ζωής του τόπου. Οι διπλές εκλογές του 2012 και του 2015 επομένως, ήρθαν ως φυσικό επακόλουθο. Μετά από αυτές τις εκλογικές παλινωδίες η χώρα ήταν προφανές ότι ζητούσε απεγνωσμένα μια αλλαγή. Την ευθύνη της αλλαγής επωμίστηκε για πρώτη φορά το 2015 η αριστερά, με τον ΣΥΡΙΖΑ να ανεβαίνει στην εξουσία. Ο Αλέξης Τσίπρας, νέος και φιλόδοξος (καλώς ή κακώς) προσυπέγραψε με την πολιτική του παρουσία τη δεκαετία του 2010, ενώ τη στιγμή που γράφονται αυτές οι γραμμές, συμμετέχει για έκτη φορά σε εθνικές εκλογές.\nΔείτε όλα τα άρθρα του αφιερώματος 5 δεκαετίες προεκλογικής αφίσας\nΕΚΛΟΓΕΣ 2012 (6 Μαΐου)\nΗ ελληνική κρίση χρέους επηρέασε βαθύτατα την πολιτική σκηνή της χώρας. Τον Ιούνιο του 2011, επί κυβέρνησης Γεωργίου Παπανδρέου, η επικείμενη ψήφιση του μεσοπρόθεσμου προγράμματος δημοσιονομικής προσαρμογής 2012-2015, προκάλεσε έντονες κοινωνικές αντιδράσεις που εκφράστηκαν με μεγάλες πολυήμερες διαδηλώσεις, κυβερνητική κρίση, παραιτήσεις και ανεξαρτητοποιήσεις βουλευτών. Στις 27 Οκτωβρίου 2011 υπήρξε συμφωνία της συνόδου κορυφής της Ευρωπαϊκής Ένωσης για «κούρεμα» του ελληνικού χρέους έως 50% και πρόσθετο πακέτο βοήθειας προς την Ελλάδα ύψους 130 δις €. Λίγες ημέρες αργότερα, στις 31 Οκτωβρίου, ο Γιώργος Παπανδρέου, από το βήμα της βουλής, ανακοίνωσε την απόφαση του για διεξαγωγή δημοψηφίσματος για την έγκριση ή την απόρριψη της απόφασης της συνόδου κορυφής της Ευρωπαϊκής Ένωσης. Ωστόσο, ο πρόεδρος της Γαλλίας Νικολά Σαρκοζί και η καγκελάριος της Γερμανίας Άνγκελα Μέρκελ συμφώνησαν οτι το δημοψήφισμα δεν θα μπορούσε να αφορά τίποτε άλλο παρά το “Ναι ή Όχι στο Ευρώ”.\nΤελικά, ο Γιώργος Παπανδρέου μεταπείσθηκε να μην πραγματοποιήσει δημοψήφισμα και στις 4 Νοεμβρίου 2011 έλαβε ψήφο εμπιστοσύνης από τη βουλή (153 ψήφους υπέρ και 145 κατά). Στις 11 Νοεμβρίου σχηματίστηκε μεταβατική κυβέρνηση ευρείας αποδοχής με πρωθυπουργό τον Λουκά Παπαδήμο, η οποία διεξήγαγε και τις εκλογές του Μαΐου 2012.\nΣτην εκλογική αναμέτρηση που ακολούθησε, Νέα Δημοκρατία και ΠΑΣΟΚ πήραν μέρος με διαφορετικούς πολιτικούς αρχηγούς σε σχέση με τις προηγούμενες εκλογές του 2009. Ο Αντώνης Σαμαράς είχε διαδεχθεί τον Κώστα Καραμανλή (από τις 29 Νοεμβρίου 2009) και ο Ευάγγελος Βενιζέλος τον Γιώργο Παπανδρέου (στις 12 Μαρτίου του 2012). Επίσης, σε αυτές τις εκλογές σημειώθηκαν ανακατατάξεις στη βουλή. Ο ΣΥΡΙΖΑ αναδείχθηκε αξιωματική αντιπολίτευση, ενώ η Χρυσή Αυγή, η Δημοκρατική Αριστερά και το νεοσύστατο κόμμα των Ανεξάρτητων Ελλήνων εισήλθαν για πρώτη φορά στο κοινοβούλιο.\nΗ Νέα Δημοκρατία με τον Αντώνη Σαμαρά πλέον στο τιμόνι, παρουσιάστηκε με εντελώς φρέσκο τρόπο. Και αυτό δεν φάνηκε μονάχα με το νέο λογότυπο του κόμματος (ανασχεδιάστηκε από τις 20 Ιανουαρίου 2011). Στις αφίσες πρόβαλε τον ενωτικό ηγέτη της και το αισιόδοξο σύνθημα “Η Ελλάδα θα τα καταφέρει”.\nΨηφιακή αφίσα της Νέας Δημοκρατίας\nΟ ΣΥΡΙΖΑ αντιλαμβανόμενος μέσω των δημοσκοπήσεων -που είδαν το φως της δημοσιότητας από το Σεπτέμβριο του 2011 και μετέπειτα- οτι ισχυροποιείται, πραγματοποίησε μια πολύ δυνατή καμπάνια. Στην κεντρική του αφίσα μίλησε εύστοχα για “Ανατροπή στην Ελλάδα” και για “Μήνυμα στην Ευρώπη”. Επιπλέον, προχώρησε, μέσω της ιστοσελίδας του, σε μια πρωτότυπη ιδέα: προώθησε μια σειρά από μοντέρνες αισθητικά αφίσες στα πρότυπα της αντίστοιχης καμπάνιας αφισών του 2008 για τον Barack Obama (designforobama.org).\nΣτις 20 Μαρτίου, κατά την πρώτη του ομιλία στην Κοινοβουλευτική Ομάδα του ΠΑΣΟΚ με την ιδιότητα του προέδρου του κόμματος, ο Ευάγγελος Βενιζέλος δήλωσε: «Κάποιοι ζητούν μια αυτοδύναμη κυβέρνηση. Εμείς ζητούμε μια αυτοδύναμη Ελλάδα». Η τελευταία φράση θα αποτελούσε και το κεντρικό σύνθημα που θα συνόδευε το λογότυπο του ΠΑΣΟΚ.\nΣτην πρώτη αφίσα του κόμματος πρωταγωνίστησε ο ίδιος ο Βενιζέλος με μια φωτογραφία του που φαίνεται ανέγγιχτη από ...Photoshop, περνώντας έτσι την εικόνα ενός ανθρώπου σίγουρου και ειλικρινή. Επιπροσθέτως, η στάση του υποδήλωνε οτι είναι έτοιμος για δράση.\nΨηφιακή αφίσα του ΠΑΣΟΚ\nΟι Ανεξάρτητοι Έλληνες στην κεντρική του αφίσα ανέδειξαν κυρίως το λογότυπό τους και το σύνθημα έμεινε περισσότερο σε ρόλο επεξηγηματικό του τίτλου του κόμματος.\nΨηφιακή αφίσα των Ανεξάρτητων Ελλήνων\nΤο ΚΚΕ με τις δημιουργίες του έδειξε οτι διαθέτει παλμό μέσα στη σύγχρονη εποχή των ψηφιακών μέσων, καθώς προώθησε τις αφίσες του κυρίως μέσω της ιστοσελίδας του. Επιπροσθέτως, δεν έμεινε στον απλό συνδυασμό λογοτύπου και συνθήματος όπως στο παρελθόν. Επιχείρησε να οπτικοποιήσει το σύνθημα και αυτό τελικά έδωσε ένα πιο μοντέρνο ύφος στην καμπάνια του.\nΨηφιακές αφίσες του ΚΚΕ\nΗ Δημοκρατική Αριστερά με τη σειρά της, έσπευσε να καταδείξει πόσο αριστερά είναι και με το σύνθημά της (”Η αριστερά της ευθύνης”) αλλά και με το σήμα του λογοτύπου, το οποίο δείχνει ...αριστερά!\nΑφίσα για το ιδρυτικό συνέδριο της Δημοκρατικής Αριστεράς\nΑποτελέσματα: Νέα Δημοκρατία 18,85% και 108 έδρες, ΣΥΡΙΖΑ 16,78% και 52 έδρες, ΠΑΣΟΚ 13,18% και 41 έδρες, Ανεξάρτητοι Έλληνες 10,6% και 33 έδρες, ΚΚΕ 8,48% και 26 έδρες, Χρυσή Αυγή 6,97% και 21 έδρες, Δημοκρατική Αριστερά 6,11% και 19 έδρες.\nΕΚΛΟΓΕΣ 2012 (17 Ιουνίου)\n42 ημέρες μετά τις εκλογές του Μαΐου, διεξήχθησαν και πάλι εκλογές, αυτή τη φορά από την υπηρεσιακή κυβέρνηση του Παναγιώτη Πικραμμένου. Τελικά, σχηματίστηκε κυβέρνηση συνεργασίας από Νέα Δημοκρατία, ΠΑΣΟΚ και Δημοκρατική Αριστερά με πρωθυπουργό τον Αντώνη Σαμαρά.\nΣύμφωνα με ανακοίνωση της Προεδρίας της Δημοκρατίας, σε τηλεφωνική συνομιλία που είχε η Γερμανίδα Καγκελάριος Άνγκελα Μέρκελ με τον Πρόεδρο της Δημοκρατίας Κάρολο Παπούλια, του πρότεινε τη διεξαγωγή δημοψηφίσματος παράλληλα με τις εκλογές και με ερώτημα την παραμονή ή όχι της Ελλάδας στο ευρώ. Την είδηση διέψευσε επίσημα η γερμανική πλευρά, την επιβεβαίωσε ωστόσο το γερμανικό περιοδικό Der Spiegel!\nΗ Νέα Δημοκρατία σε συνέχεια της προηγούμενης νίκης της, υποστήριξε το έργο της -ολιγόμηνης- θητείας της και θεώρησε πως έπρεπε να υπάρξει συνέχεια της προσπάθειάς της. Έτσι, υιοθέτησε το σύνθημα “Προχωράμε υπεύθυνα αποφασιστικά” και το οπτικοποίησε ο Αντώνης Σαμαράς ανεβάζοντας στο προφίλ του στο Facebook, banner που τον εικονίζει να περπατά προς το “μέλλον”, ...αν και όχι τόσο αποφασιστικά. Έχοντας αποσωβήσει τον κίνδυνο ενός δημοψηφίσματος, που -όπως θεώρησε- θα έβαζε σε μπελάδες την χώρα, στην κεντρική της αφίσα η Νέα Δημοκρατία υπενθύμισε πως “προχωράμε με λύσεις για την Ελλάδα, μέσα στην Ευρώπη”.\nΦωτογραφία Cover στο προφίλ του Αντώνη Σαμαρά στο Facebook\nΣτο ίδιο περίπου μοτίβο με την προεκλογική καμπάνια του Μαΐου, ο ΣΥΡΙΖΑ δημιούργησε ειρωνικές αφίσες με μοντέρνες ιδέες στα όρια της υπερβολής, όπως αυτές με το μήνυμα “Για όλα φταίει ο ΣΥΡΙΖΑ”! Ταυτόχρονα, το κεντρικό σύνθημα του Μαΐου “μήνυμα στην Ευρώπη”, αντικαταστάθηκε με το “αλλαγή στην Ευρώπη”.\nΑφίσες του ΣΥΡΙΖΑ από απλούς πολίτες\nΤο ΠΑΣΟΚ στην καμπάνια του συνέχισε να μιλά για “αυτοδύναμη Ελλάδα”, όμως παράλληλα πρόσθεσε ακόμη ένα σύνθημα, το “Τώρα, ασφαλώς ΠΑΣΟΚ”. Η λέξη “ασφαλώς” είναι συνδήλωση της ασφάλειας ή/και της ασφαλούς επιλογής στην περίπτωση των εκλογών, ενώ η λέξη “τώρα” δηλώνει την επιτακτική ανάγκη για ψήφο στο ΠΑΣΟΚ.\nΦωτογραφία από προεκλογική ομιλία του Ευάγγελου Βενιζέλου\nΣτην κεντρική της προεκλογική αφίσα, η Δημοκρατική Αριστερά απεικονίζει τον αποφασισμένο Φώτη Κουβέλη σε μια “αποφασιστική στιγμή” αλά Henri Cartier-Bresson.\nΑφίσα της Δημοκρατικής Αριστεράς\nΤο ΚΚΕ το 2007 προειδοποιούσε το ψηφοφόρο να αλλάξει στάση μιας και “Νέα Δημοκρατία και ΠΑΣΟΚ δεν αλλάζουν”. Εν έτη 2012, βλέποντας την άνοδο του ΣΥΡΙΖΑ, συμπληρώνει: “Μην εμπιστεύεσαι τον ΣΥΡΙΖΑ”.\nΨηφιακές αφίσες του ΚΚΕ για τις εκλογές του 2007 (αριστερά) και του Ιουνίου 2012 (δεξιά)\nΑποτελέσματα: Νέα Δημοκρατία 29,66% και 129 έδρες, ΣΥΡΙΖΑ 26,89% και 71 έδρες, ΠΑΣΟΚ 12,28% και 33 έδρες, Ανεξάρτητοι Έλληνες 7,51% και 20 έδρες, Χρυσή Αυγή 6,92% και 18 έδρες, Δημοκρατική Αριστερά 6,26% και 17 έδρες, ΚΚΕ 4,51% και 12 έδρες.\nΕΥΡΩΚΛΟΓΕΣ 2014 (25 Μαΐου)\nΕν όψει ευρωεκλογών με πρωτοβουλία του ΠΑΣΟΚ δημιουργήθηκε η δημοκρατική παράταξη, Ελιά, ένας συνασπισμός πολιτικών κομμάτων της κεντροαριστεράς. Επίσης, στις 26 Φεβρουαρίου ιδρύθηκε ένα νέο πολιτικό κόμμα από τον δημοσιογράφο Σταύρο Θεοδωράκη, το Ποτάμι. Στο μέτωπο της αριστεράς, τώρα, από τις 14 Απριλίου 2013 το ΚΚΕ άλλαξε Γενικό Γραμματέα. Ο Δημήτρης Κουτσούμπας διαδέχθηκε την Αλέκα Παπαρήγα η οποία ήταν για 22 χρόνια στο τιμόνι του κόμματος (ξεπερνώντας τη θητεία του Χαρίλαου Φλωράκη των 17 συνεχόμενων ετών).\nΉταν πλέον βέβαιο. Οι δημοσκοπήσεις το αποδείκνυαν. Ο ΣΥΡΙΖΑ θα κατάφερνε να βγει πρώτος, έστω κι αν επρόκειτο για ευρωεκλογές. Και ο δρόμος είχε ήδη ανοίξει. Η Ελλάδα έδειξε το δρόμο, όπως πολύ εύστοχα ανέφερε και η προεκλογική αφίσα του κόμματος.\nΗ Νέα Δημοκρατία σε καμπάνια της πρόβαλε τον εργατικό Αντώνη Σαμαρά, στο ίδιο του το γραφείο. Όχι καθήμενο σε κάποια καρέκλα, νοθρό. Αλλά σχεδόν όρθιο, σε ετοιμότητα για δράση.\nΤι κι αν το ΠΑΣΟΚ συμμετείχε κάτω από την ομπρέλα της δημοκρατικής παράταξης, Ελιά; Στο σύνθημά του μίλησε για “αλλαγή” σελίδας.\nΨηφιακή αφίσα του ΠΑΣΟΚ ως μέρος της δημοκρατικής παράταξης, Ελιά\nΤο νεοσύστατο Ποτάμι πρόβαλε και αυτό τον αρχηγό του, Σταύρο Θεοδωράκη, ντυμένο απλά και συχνά δίπλα στο λογότυπο του κόμματός του. Στο φυλλάδιό του προτιμήθηκε αυτή ακριβώς η σύνθεση, ώστε ο ψηφοφόρος να γνωρίσει και να αποτυπώσει στη μνήμη του το νέο πολιτικό φορέα.\nΦυλλάδιο του Ποταμιού\nΤο ΚΚΕ σε μια από τις ψηφιακές του αφίσες, πρότινε στους ψηφοφόρους ενδυνάμωση του κόμματος και ρήξη με την Ευρωπαϊκή Ένωση.\nΨηφιακή αφίσα του ΚΚΕ\nΑντίθετα, οι Ανεξάρτητοι Έλληνες στο φυλλάδιό τους έγραψαν “Ναι στην Ευρώπη των λαών” χρησιμοποιώντας το περιστέρι για να συμβολίσουν την “ανεξάρτητη”, ελεύθερη Ελλάδα.\nΦυλλάδιο των Ανεξάρτητων Ελλήνων\nΑποτελέσματα: ΣΥΡΙΖΑ 26,52% και 6 έδρες, Νέα Δημοκρατία 22,78% και 5 έδρες, Χρυσή Αυγή 9,4% και 3 έδρες, Ελιά – Δημοκρατική Παράταξη 8,04% και 2 έδρες, Το Ποτάμι 6,6% και 2 έδρες, ΚΚΕ 6,08% και 2 έδρες, Ανεξάρτητοι Έλληνες 3,43% και 1 έδρα.\nΕΚΛΟΓΕΣ 2015 (25 Ιανουαρίου)\nΗ αδυναμία εκλογής Προέδρου της Δημοκρατίας από τη Βουλή των Ελλήνων, έφερε και πάλι τους Έλληνες στις κάλπες. Το αποτέλεσμα ήταν ο σχηματισμός κυβέρνησης συνασπισμού, από ΣΥΡΙΖΑ και Ανεξάρτητους Έλληνες, ενώ το Ποτάμι κατάφερε να μπει για πρώτη φορά στη βουλή.\nΈχοντας ήδη σημειώσει την πρώτη του νίκη, ο ΣΥΡΙΖΑ μπήκε δυνατά στην μάχη των εκλογών υιοθετώντας το κατα γενική ομολογία μοντέρνο σύνθημα “Το μέλλον ξεκίνησε”. Μόνο που η ιδέα αυτή τελικά δεν αποδείχθηκε επιτυχημένη αλλά ούτε και μοντέρνα, διότι είχε χρησιμοποιηθεί ξανά ως προεκλογικό σύνθημα του ΠΑΣΟΚ το 2000, όταν ο Κώστας Σημίτης διεκδικούσε για δεύτερη φορά την πρωθυπουργία. Αντίθετα, το σύνθημα “Η ελπίδα έρχεται” που επιλέχθηκε αργότερα, κατάφερε να μείνει στην μνήμη των Ελλήνων και να συνδεθεί με τον Αλέξη Τσίπρα και τον ΣΥΡΙΖΑ.\nΨηφιακή αφίσα του ΣΥΡΙΖΑ\nΒλέποντας το πολιτικό σκηνικό να αλλάζει, η Νέα Δημοκρατία είχε την ανάγκη να ξανακερδίσει την εμπιστοσύνη του κόσμου. Έτσι, σε όλο το προεκλογικό της υλικό διατράνωνε πως “λέει την αλήθεια”. Ξεχωριστής σημασίας ήταν και η εξής λεπτομέρεια: ένα από τα τηλεοπτικά σποτ του κόμματος έκλεινε με ένα -φαινομενικά πιστό- χειρόγραφο του Αντώνη Σαμαρά, θυμίζοντας σε αρκετούς, τις προεκλογικές αφίσες του Ανδρέα Παπανδρέου που τις υπέγραφε ο ίδιος!\nΧειρόγραφο μήνυμα του Αντώνη Σαμαρά από τηλεοπτικό σποτ της Νέας Δημοκρατίας (πάνω) στα πρότυπα των προεκλογικών αφισών του ΠΑΣΟΚ το 1989 (κάτω αριστερά) και το 1993 (κάτω δεξιά).\nΗ “κλοπή” μια ιδέας σε προεκλογική αφίσα είναι σύνηθες φαινόμενο (βλ. δεκαετία 80s - Μιτεράν, Παπανδρέου). Ωστόσο, αυτό που έκανε το Ποτάμι για την προεκλογική του αφίσα το 2015, ξεπέρασε κάθε προηγούμενο. Μιμήθηκε επακριβώς τη σύνθεση αφίσας της εταιρίας Saks Fifth Avenue που σχεδίασε ο Shepard Fairey, δημιουργός της καμπάνιας του Barack Obama το 2008!\nΗ Αφίσα του Ποταμιού σε σύγκριση με την πανομοιότυπη αφίσα της εταιρίας Saks Fifth Avenue\nΜε μία κατακόκκινη σύνθεση το ΚΚΕ επανήλθε στην παραδοσιακή σύνθεση των αφισών του όπου λείπουν οι εικόνες και πρωταγωνιστικό ρόλο έχει το ογκώδες λογότυπο του κόμματος.\nΟι Ανεξάρτητοι Έλληνες ως κεντρική τους αφίσα επέλεξαν ένα στιγμιότυπο από την τηλεοπτική τους διαφήμιση παρέα με το σύνθημα “Αναγκαίο καλό”. Η χρήση των παιδιών και κυρίως των κοριτσιών, στην πολιτική αφίσα είναι συνηθισμένη. Σε αυτήν την περίπτωση επιλέχθηκε ένα αγοράκι του οποίου βέβαια το πρόσωπο είναι επιτηδευμένα πιο θολό, ώστε το βλέμμα του θεατή να εστιάζει στο πρόσωπο του Πάνου Καμμένου.\nΤα ποσοστά του ΠΑΣΟΚ χρόνο με το χρόνο μειώνονταν δραματικά, και στον προεκλογικό αγώνα τα συνθήματα του κόμματος έμοιαζαν με αυτά της Νέας Δημοκρατίας. Η “ευθύνη” και η “αλήθεια” είναι λέξεις που χρησιμοποιήθηκαν κατά κόρον στις αφίσες και των δύο κομμάτων.\nΑποτελέσματα: ΣΥΡΙΖΑ 36,34% και 149 έδρες, Νέα Δημοκρατία 27,81% και 76 έδρες, Χρυσή Αυγή 6,28% και 17 έδρες, Το Ποτάμι 6,05% και 17 έδρες, ΚΚΕ 5,47% και 15 έδρες, Ανεξάρτητοι Έλληνες 4,75% και 13 έδρες, ΠΑΣΟΚ 4,68% και 13 έδρες.\nΔΗΜΟΨΗΦΙΣΜΑ 2015 (5 Ιουλίου)\nΤο δημοψήφισμα του 2015, που πραγματοποιήθηκε 45 χρόνια μετά το τελευταίο του 1974, ήρθε ως φυσική συνέπεια των αδιέξοδων διαπραγματεύσεων της ελληνικής κυβέρνησης και των δανειστών της, με θέμα το ελληνικό χρέος. Η πρόταση για τη διεξαγωγή του δημοψηφίσματος ανακοινώθηκε από τον πρωθυπουργό Αλέξη Τσίπρα στις 26 Ιουνίου, με το ερώτημα: “αν πρέπει να γίνει αποδεκτό το σχέδιο συμφωνίας των τριών θεσμών (Ευρωπαϊκή Επιτροπή, Ευρωπαϊκή Κεντρική Τράπεζα και Διεθνές Νομισματικό Ταμείο) που προτάθηκε στην Ελλάδα στις 25 Ιουνίου”.\nO ΣΥΡΙΖΑ, οι Ανεξάρτητοι Έλληνες και η Χρυσή Αυγή τάχθηκαν υπέρ του δημοψηφίσματος και υπέρ του «Όχι». Η Νέα Δημοκρατία και το Ποτάμι τάχθηκαν υπέρ του «Ναι» και αποδοχή της συμφωνίας. Το ΚΚΕ επιθυμούσε ως επιπλέον απάντηση το «όχι» στην πρόταση μέτρων 8 δισεκατομμυρίων της κυβέρνησης με αυτόματη έξοδο της χώρας από την Ευρωπαϊκή Ένωση. Το ΠΑΣΟΚ θεώρησε το δημοψήφισμα αντισυνταγματικό, παίρνοντας θέση για την καταψήφιση της διεξαγωγής του. Το ΛΑΟΣ στήριξε την αποτροπή και αποχή του δημοψηφίσματος και τόνισε την εθνική ενότητα του ελληνικού λαού.\nΟι αντιδράσεις των Ευρωπαϊκών θεσμών ήταν αρνητικές για την διεξαγωγή του δημοψηφίσματος, και πήραν θέση υπέρ του «Ναι». Μετά την έγκριση της διεξαγωγής από την Βουλή των Ελλήνων, στις 29 Ιουνίου, ο πρόεδρος της Ευρωπαϊκής Επιτροπής, Ζαν-Κλοντ Γιούνκερ, δήλωσε ότι «στο δημοψήφισμα οι Έλληνες πολίτες καλούνται να απαντήσουν αν θα παραμείνουν στο Ευρώ ή θα επιστρέψουν στην δραχμή», μια άποψη που συμμερίστηκαν οι κυβερνήσεις των μεγάλων δυνάμεων της Ευρώπης, όπως της Γερμανίας, της Ιταλίας και της Γαλλίας.\nΣημαιάκια με το λογότυπο της επιτροπής υποστήριξης του ΝΑΙ\nΑφίσα της κίνησης "Μένουμε Ευρώπη" υπέρ του ΝΑΙ\nΑφίσα της επιτροπής υποστήριξης του ΟΧΙ\nΑφίσες του ΣΥΡΙΖΑ (αριστερά) και των Ανεξάρτητων Ελλήνων (δεξιά) υπέρ του ΟΧΙ\nΗ αμφισβήτηση των νέων όρων της συμφωνίας οδήγησε στη διάσπαση του ΣΥΡΙΖΑ. Στις 20 Αυγούστου 2015, ο Αλέξης Τσίπρας ανακοίνωσε με διάγγελμα την πρόθεση παραίτησης αυτού και της κυβέρνησής του, η οποία έγινε δεκτή από τον Πρόεδρο της Δημοκρατίας. Στις 21 Αυγούστου, 25 βουλευτές του ΣΥΡΙΖΑ ανεξαρτητοποιήθηκαν και σχημάτισαν το αντιμνημονιακό κόμμα “Λαϊκή Ενότητα” και η χώρα οδηγήθηκε σε εκλογές.\nΕΚΛΟΓΕΣ 2015 (20 Σεπτεμβρίου)\nΜόλις 77 ημέρες από το δημοψήφισμα, οι Έλληνες προσήλθαν και πάλι στις κάλπες. Για πρώτη φορά το ΠΑΣΟΚ συμμετείχε σε εθνικές εκλογές με γυναίκα αρχηγό, τη Φώφη Γεννηματά (διαδέχθηκε τον Ευάγγελο Βενιζέλο στις 14 Ιουνίου 2015). Από την ημέρα του δημοψηφίσματος ο Αντώνης Σαμαράς είχε αποχωρήσει από την προεδρία της Νέας Δημοκρατίας, και προσωρινά στη θέση του ορίστηκε ο Ευάγγελος Μεϊμαράκης. Οι εκλογές αυτές ήταν ιδιαίτερα σημαντικές για το κόμμα της “Ένωσης Κεντρώων” και το Βασίλη Λεβέντη, αφού πέτυχε να μπει στη βουλή, 23 χρόνια μετά την ίδρυσή του!\nΟ ΣΥΡΙΖΑ διεκδίκησε για δεύτερη συνεχόμενη φορά τη νίκη σε βουλευτικές εκλογές, με στόχο να διατηρήσει τα κεκτημένα. Η κεντρική του αφίσα ήταν σχεδιαστικά απλή και πολύχρωμη, δείγμα της πρόθεσής του να εκφράσει τις διαφορετικές φωνές του λαού. Συγχρόνως, τα τετράγωνα της σύνθεσης αντιπροσώπευαν τις προηγούμενες κυβερνήσεις. Έτσι, το “γαλάζιο” και το “πράσινο” βρέθηκαν στο παρασκήνιο και στο προσκήνιο ήρθε το “κόκκινο”. Το βασικό σύνθημα “Ξεμπερδεύουμε με το παλιό, κερδίζουμε το αύριο”, μπορεί να ήταν μεγάλο, αλλά έμεινε στην μνήμη των Ελλήνων, σε αντίθεση με το δευτερεύον σλόγκαν “Μόνο μπροστά” που κανείς σχεδόν δεν το θυμάται.\nΗ Νέα Δημοκρατία με νέο πρόεδρο τον Ευάγγελο Μεϊμαράκη, χρησιμοποίησε και αυτή με τη σειρά της, τη λέξη “μπροστά” στο σύνθημά της. Το κίτρινο μπήκε δυναμικά στη χρωματική παλέτα του προεκλογικού υλικού του κόμματος, δίνοντας έναν ανανεωτικό τόνο.\nΤο ΠΑΣΟΚ επέμεινε να “κρατά ψηλά την ευθύνη” και για τις εκλογές του Σεπτεμβρίου, ακόμη κι’ αν άλλαζε τακτικά χρώματα και συνθέσεις στο προεκλογικό του υλικό.\nΤο ΚΚΕ σε ένα λιγάκι διαφορετικό στυλ προεκλογικής αφίσας από τα συνηθισμένα, επέλεξε να προσθέσει το γαλάζιο στην χρωματική του σύνθεση αφαιρώντας το έντονο κίτρινο των προηγούμενων εκλογών.\nΤο Ποτάμι στο προεκλογικό του υλικό αποδοκίμασε στο σύνολό του το πολιτικό κατεστημένο της χώρας υποστηρίζοντας πως “μπορεί” καλύτερα από τους άλλους.\nΑφίσα του Ποταμιού\nΨηφιακή αφίσα του Ποταμιού\nΟ Βασίλης Λεβέντης, όντας ένας άνθρωπος ευθύς και επιθετικός, δεν θα μπορούσε να μην προβάλει αυτά ακριβώς τα στοιχεία του χαρακτήρα του και στην προεκλογική του αφίσα. Η παρακάτω δημιουργία τοιχοκολλήθηκε στους δρόμους της Αθήνας προκαλώντας σάλο στο διαδίκτυο. Σάλο που μόνο καλό έκανε -εκ του αποτελέσματος- στο κόμμα της Ένωσης Κεντρώων.\nΑφίσα για το Βασίλη Λεβέντη\nΑποτελέσματα: ΣΥΡΙΖΑ 35,46% και 145 έδρες, Νέα Δημοκρατία 28,1% και 75 έδρες, Χρυσή Αυγή 6,99% και 18 έδρες, Δημοκρατική Συμπαράταξη 6,28% και 17 έδρες, ΚΚΕ 5,55% και 15 έδρες, Το Ποτάμι 4,09% και 11 έδρες, Ανεξάρτητοι Έλληνες 3,69% και 10 έδρες, Ένωση Κεντρώων 3,43% και 9 έδρες.\nΕΥΡΩΚΛΟΓΕΣ 2019 (26 Μαΐου)\n11 Ιανουαρίου 2016 ο Κυριάκος Μητσοτάκης εκλέχθηκε νέος πρόεδρος της Νέας Δημοκρατίας. Σε αυτές τις εκλογές σημειώθηκε σημαντική πτώση των κομμάτων των Ανεξάρτητων Ελλήνων, του Ποταμιού και της Χρυσής Αυγής. Αντιθέτως, το κόμμα Ελληνική Λύση του Κυριάκου Βελόπουλου σημείωσε πολύ καλά ποσοστά και μπήκε στη βουλή.\nΣτις 8 Σεπτεμβρίου 2018 η Νέα Δημοκρατία προχωρά σε μια πρωτόγνωρη κίνηση: τη δημιουργία ενός αυτόνομου site με τίτλο “100+ μαύρες σελίδες για την Ελλάδα”. Πρόκειται για ιστοσελίδα ψηφιακής ανασκόπησης των πεπραγμένων της κυβέρνησης ΣΥΡΙΖΑ-Ανεξάρτητων Ελλήνων με τη μορφή χρονολογίου που συγκεντρώνει βίντεο, εικόνες, δηλώσεις κυβερνητικών παραγόντων, πρωτοσέλιδα διεθνών και ελληνικών Μέσων ενημέρωσης, μέχρι και στοιχεία διεθνών οργανισμών.\nΤον Ιανουάριο του 2019 η κυβέρνηση Τσίπρα έφερε προς κύρωση στη Βουλή των Ελλήνων τη Συμφωνία των Πρεσπών, η οποία είχε υπογραφεί επτά μήνες πριν μεταξύ της Ελλάδας και της Πρώην Γιουγκοσλαβικής Δημοκρατίας της Μακεδονίας και έλυνε το ζήτημα της ονομασίας της δεύτερης.\nΤο βράδυ των ευρωεκλογών, μετά την ανακοίνωση των exit polls, ο πρωθυπουργός Αλέξης Τσίπρας, σε διάγγελμά του, ανακοίνωσε τη διεξαγωγή πρόωρων βουλευτικών εκλογών.\nΣτο προεκλογικό της αγώνα η Νέα Δημοκρατία είναι εκείνη που μετά από πολλά χρόνια θα μιλήσει για ανάγκη “πολιτικής αλλαγής”.\nΟ ΣΥΡΙΖΑ γυρνώντας στις ρίζες των προεκλογικών του εκστρατειών, επανέφερε το σλόγκαν “των πολλών”, προσθέτοντας αυτή τη φορά τη φράση “Έχουμε τη δύναμη”.\nΓια “αλλαγή” μίλησε και το ...Κίνημα Αλλαγής, με μια απλή και ξεκάθαρη δημιουργία.\nΨηφιακή αφίσα του Κινήματος Αλλαγής\nΤο ΚΚΕ προχώρησε στην επιλογή του ζωηρού κίτρινου χρώματος ως κύριου συστατικού της κεντρικής του αφίσας, προσθέτοντας μια ιδιαίτερη πινελιά στο πολιτικό του μήνυμα.\nΗ Ελληνική λύση και ο Κυριάκος Βελόπουλος πρόβαλαν τις πολιτικές θέσεις του κόμματος εύγλωττα, μέσα από τα συνθήματα “Πρώτα η Ελλάδα, πρώτα οι Έλληνες” και “Να ξανακάνουμε την Ελλάδα Ελληνική”.\nΑφίσα της Ελληνικής Λύσης\nΑποτελέσματα: Νέα Δημοκρατία 33,12% και 8 έδρες, ΣΥΡΙΖΑ 23,76% και 6 έδρες, Κίνημα Αλλαγής 7,72% και 2 έδρες, ΚΚΕ 5,35% και 2 έδρες, Χρυσή Αυγή 4,88% και 2 έδρες, Ελληνική Λύση 4,18% και 1 έδρα.\nΕΚΛΟΓΕΣ 2019 (7 Ιουλίου)\nΣτις εκλογές που βρίσκονται προ των πυλών, το Ποτάμι και οι Ανεξάρτητοι Έλληνες, δε έθεσαν υποψηφιότητα. Έτσι, η Νέα Δημοκρατία έχει δύο “έννοιες” λιγότερες για το θέμα της αυτοδυναμίας της. Ούτως ή άλλως ο λαός μίλησε στις ευρωεκλογές, και δύσκολα κάτι μπορεί να ανατραπεί, όλα πλέον είναι θέμα ποσοστών...\nΑπό την τρέχουσα καμπάνια, που λόγω εγγύτητας των εκλογών δεν θα σχολιαστεί σε αυτό το άρθρο, αξίζει μόνο να σημειωθεί η ...ανεξέλεγκτη χρήση των τριγώνων, από αρκετά κόμματα. Η πρόεδρος της “Πλεύσης Ελευθερίας”, Ζωή Κωνσταντοπούλου, κατήγγειλε το γεγονός ως κλοπή του εμβλήματος του κόμματός της.\nPLUS: εκλογές 5 δεκαετίες προεκλογικής αφίσας προεκλογική αφίσα


Η κινηματογραφική παιδεία στο «νέο σχολείο» | Μαθήματα στο σκοτάδι\nΗ κινηματογραφική παιδεία στο «νέο σχολείο»\nΜαΐου 5, 2011 admin\tUncategorized\tΣχολιάστε\nΗ ΕΛΜΕ Αργολίδας σε συνεργασία με τον Τομέα Πολιτιστικών Θεμάτων της ΔΔΕ Αργολίδας, τον Μορφωτικό Σύλλογο Νέας Κίου & τον Πολιτιστικό Σύλλογο Ν. Κίου, διοργανώνουν την Κυριακή 8 Μαϊου 2011 και ώρα 7.00 μ.μ. στο Πνευματικό Κέντρο Ν. Κίου, εκδήλωση με θέμα:\nΚινηματογραφική Παιδεία: Ποιά είναι η θέση της στο » νέο σχολείο «;\nΣτην εκδήλωση θα παρευρεθεί ο σκηνοθέτης , συγγραφέας και Καλλιτεχνικός Διευθυντής του Camera Zizanio Νίκος Θεοδοσίου, ο οποίος θα συζητήσει με τους εκπαιδευτικούς για την Τέχνη του Κινηματογράφου στην Εκπαίδευση.\nΕπίσης θα προβληθεί η ταινία » Το σκασιαρχείο «.\nΗ εκδήλωση πραγματοποιείται με την υποστήριξη του Δήμου Άργους- Μυκηνών.\n« Το «Σκασιαρχείο» στο Ρέθυμνο\nΜΑΘΗΜΑΤΑ ΣΤΟ ΣΚΟΤΑΔΙ Στη Στερεά Ελλάδα »


4 φυσικές θεραπείες που θα σας βοηθήσουν να μειώσετε γρήγορα το περιττό οξύ του στομάχου σας - Enimerotiko.gr\n4 φυσικές θεραπείες που θα σας βοηθήσουν να μειώσετε γρήγορα το περιττό οξύ του στομάχου σας\nby Χριστίνα Προφαντή 28/09/2019 13:52 1147\nHow You Can Reduce Excess Stomach Acid\nGepostet von Health Digest am Mittwoch, 25. September 2019\nΌταν παθαίνουμε παλινδρόμηση οξέος, οι περισσότεροι από εμάς ψάχνουμε για τα αντιόξινα. Είναι εύκολα διαθέσιμα και συνήθως αποτελεσματικά. Αλλά ποιος θέλει να συνεχίσει να παίρνει αυτά τα φάρμακα όταν υπάρχουν φυσικοί τρόποι που μπορούν να ανακουφίσουν τον πόνο χωρίς αρνητικές επιπτώσεις στην υγεία;\nΜάθετε φυσικές θεραπείες που μπορείτε να καταναλώσετε για να σταματήσετε την δυσφορία λόγω της υπερκινητικότητας του στομάχου και της καούρας:\nΤα φύλλα μέντας είναι αποτελεσματικά στη μείωση του οξέος στο στομάχι σας. Βοηθούν επίσης στη βελτίωση της πέψης. Με τη δροσερή τους δράση, τα συμπτώματα καούρας και παλινδρόμησης οξέος μπορούν να εξαλειφθούν. Μάθετε πως μπορείτε να χρησιμοποιήσετε τα φύλλα μέντας για ανακούφιση:\nΚόψτε τα φύλλα μέντας για να τα ετοιμάσετε.\nΌταν βράσει, προσθέστε τα ψιλοκομμένα φύλλα μέντας.\nΑφαιρέστε το δοχείο από τη φωτιά και αφήστε το να κρυώσει.\nΑν σας αρέσει να τρώτε μπανάνες, ένας ακόμα λόγος για τον οποίο θα πρέπει να συνεχίσετε να τρώτε αυτά τα φρούτα. Έχουν υψηλές ποσότητες καλίου, οι οποίες μπορούν να διατηρήσουν την οξύτητά σας υπό έλεγχο. Οι μπανάνες βοηθούν επίσης στην παραγωγή βλέννας στο στομάχι σας, που το προστατεύει από υπερβολικό οξύ. Η υψηλή περιεκτικότητα σε φυτικές ίνες βοηθά επίσης να αυξηθεί ο ρυθμός πέψης, ο οποίος μπορεί να μειώσει την επανεμφάνιση της παλινδρόμησης οξέος. Για καλύτερα αποτελέσματα, φάτε μια ώριμη μπανάνα, η οποία λέγεται ότι έχει περισσότερο κάλιο από μια κανονική μπανάνα.\nΗ υψηλή περιεκτικότητα σε ασβέστιο στο γάλα κάνει καλό για την πρόληψη της συσσώρευσης οξέος στο στομάχι. Κάθε φορά που αισθάνεστε αίσθηση καύσου στο στομάχι σας μέχρι το λαιμό σας, πιείτε ένα ποτήρι κρύο γάλα για ανακούφιση. Βοηθά πραγματικά αν το γάλα που επιλέγετε δεν έχει ζάχαρη και άλλα πρόσθετα.\nΔεν είναι μυστικό ότι το τζίντζερ είναι ένα καλό συστατικό που μπορείτε να χρησιμοποιήσετε για να ανακουφίσετε τα συμπτώματα του στομάχου. Όταν πρόκειται για δυσπεψία, καθώς και την υπεροξικότητα, μπορείτε επίσης να καταναλώσετε τζίντζερ για να βοηθήσετε να καταπραΰνετε τα συμπτώματα. Το τζίντζερ είναι επίσης αποτελεσματικό για να σας κρατάει υγιείς, καθώς επιτρέπει την καλύτερη απορρόφηση των θρεπτικών ουσιών στα τρόφιμα που τρώτε. Βοηθά επίσης στην πρόληψη των ελκών, καθώς ενθαρρύνει την έκκριση βλέννας.\nΤο τζίντζερ μπορεί να είναι λίγο πολύ έντονο στη γεύση ορισμένων ανθρώπων. Εάν δεν μπορείτε να μασήσετε ακόμα και ένα μικρό κομμάτι εξαιτίας της πικάντικης γεύσης, μπορείτε να δοκιμάσετε να βράσετε πρώτα τη ρίζα. Αντί να φάτε το τζίντζερ, πιείτε το νερό που βράσατε με το τζίντζερ.\nΗ θεραπεία για την καούρα και την υπεροξικότητα δεν πρέπει πάντα να περιλαμβάνει λύσεις με ιατρική συνταγή. Μερικές φορές, η απάντηση στην ανακούφιση του πόνου λαμβάνει χώρα στην κουζίνα σας.\n21/12/2020 19:40 21/12/2020 16:59 918\nΜητέρα 4 παιδιών ζύγιζε 150 κιλά και έμεινε μόλις 38 μετά από ιατρικό λάθος σε επέμβαση για την παχυσαρκία\n11/11/2020 20:00 11/11/2020 17:30 1347\n02/10/2020 17:35 02/10/2020 17:10 901\n20/09/2020 19:01 1043


#ΜΕΝΟΥΜΕ_ΣΠΙΤΙ...ΠΑΡΑΜΕΝΟΥΜΕ ΔΗΜΙΟΥΡΓΙΚΟΙ! | INMEDHEALTH\nΑρχική σελίδαΔιάθεση#ΜΕΝΟΥΜΕ_ΣΠΙΤΙ...ΠΑΡΑΜΕΝΟΥΜΕ ΔΗΜΙΟΥΡΓΙΚΟΙ! | INMEDHEALTH\nInMedHealth Μαρτίου 20, 2020\nΗ περίοδος που διανύουμε λόγω της έξαρσης του κορωνοϊού, είναι σίγουρα μια πρωτόγνωρη και δύσκολη κατάσταση, καθώς καλούμαστε να τροποποιήσουμε την ζωή μας για αυτό το διάστημα και να προσαρμοστούμε στη νέα πραγματικότητα, μένοντας σπίτι, προστατεύοντας τόσο τον εαυτό μας όσο και τους υπόλοιπους ανθρώπους. Είναι φυσιολογικό να είμαστε κάπως αποδιοργανωμένοι καθώς και να ανησυχούμε για την εξέλιξη της κατάστασης. Πάντα χρειάζεται λίγος χρόνος αποδοχής και υιοθέτησης της νέας κατάστασης. Το θετικό είναι πως περνώντας ο καιρός, θα βρούμε τα πατήματά μας, και βοηθητικά σε αυτό λειτουργεί το γεγονός πως μας δίνεται η ευκαιρία να ασχοληθούμε με όλα αυτά τα πράγματα που δεν είχαμε τον χρόνο να κάνουμε, λόγω του πιεστικού προγράμματος μας.\nΑρκεί να υπάρχει θετική σκέψη και αισιοδοξία και μπορούμε να αξιοποιήσουμε στο έπακρο την κατάσταση #μένουμε_σπίτι, ανάλογα με τα ενδιαφέροντα και τις προτιμήσεις μας. Μπορούμε μάλιστα να γράψουμε σε ένα χαρτί κάποιες πιθανές δραστηριότητες που μπορούμε να κάνουμε στο σπίτι, οργανώνοντας έτσι το πρόγραμμα μας. Με αυτόν τον τρόπο θα αξιοποιήσουμε σωστά τον χρόνο μας, νιώθοντας αποδοτικοί, χωρίς να αφήσουμε τον εαυτό μας να κατακλυστεί από αισθήματα ανημποριάς και τεμπελιάς. Κάποιες προτάσεις είναι οι παρακάτω:\n1)Ευκαιρία να φροντίσουμε τον εαυτό μας. Είναι σημαντικό να τρεφόμαστε υγιεινά, να ξεκουραζόμαστε επαρκώς και μην προσφεύγουμε σε κατανάλωση αλκοόλ. Καλή ιδέα είναι και η γυμναστική στο σπίτι ή στον κήπο μας.\n2)Ευκαιρία για τακτοποίηση και καθαριότητα. Έχουμε άπλετο χρόνο να τακτοποιήσουμε τις ντουλάπες μας αλλά και να αλλάξουμε την διακόσμηση του σπιτιού μας.\n3)Ευκαιρία για ποιοτικό χρόνο με την οικογένεια μας. Έχουμε την δυνατότητα να περάσουμε χρόνο με τα μέλη της οικογένειας μας, να συζητήσουμε για τα θέματα που μας απασχολούν, να μαγειρέψουμε μαζί, ή να αξιοποιήσουμε το χρόνο μας βλέποντας ταινίες, παίζοντας ή κάνοντας ήπια γυμναστική.\n4)Ευκαιρία για ελεύθερο χρόνο. Μπορούμε να δούμε τις σειρές που δεν προλαβαίναμε, να ζωγραφίσουμε, να διαβάσουμε τα αγαπημένα μας βιβλία ή να κάνουμε διαλογισμό και yoga.\n5)Ευκαιρία για ενδοσκόπηση. Είναι μια περίοδος που βοηθά στην αξιολόγηση της ζωής μας. Να παρατηρήσουμε πως έχει διαμορφωθεί η ζωή μας, να δούμε αν και τι μας αρέσει σε αυτήν, αν νιώθουμε πληρότητα ή αν κάτι μας ενοχλεί πώς μπορούμε να το αλλάξουμε και να το βελτιώσουμε. Ακόμη μπορούμε να διερευνήσουμε και τις σχέσεις με τους σημαντικούς μας άλλους.\nΕίναι σημαντικό να αναφερθεί πως είναι φυσιολογική η ανησυχία που ενδεχομένως νιώθουμε για την εξάπλωση του ιού αλλά και γενικότερα για την εξέλιξη της κατάστασης και είναι αναμενόμενο να θέλουμε να ενημερωνόμαστε. Ωστόσο, είναι επιτακτικής σημασίας να σημειωθεί πως χρειάζεται ισορροπία. Με ελεγχόμενη επομένως πληροφόρηση από έγκυρες πηγές και για συγκεκριμένο χρονικό διάστημα μέσα στην ημέρα, διαφυλάττουμε την ψυχική μας υγεία καθώς η υπερβολική και συνεχόμενη έκθεση σε ειδήσεις σχετικές με τον ιό, μπορεί να επιφέρει αρνητικά συναισθήματα μειώνοντας την όρεξη του ατόμου σε αρχικό επίπεδο και έπειτα αναπτύσσοντας αρνητικές σκέψεις και απόγνωση.\nΜην ξεχνάμε πως είναι μια παροδική κατάσταση και σίγουρα είναι για το καλό όλων μας. Σημασία έχει να λαμβάνουμε ευχαρίστηση από αυτά που επιλέγουμε να κάνουμε καθημερινά, αντλώντας δύναμη και ελπίδα. Μένουμε σπίτι, υγιείς και δημιουργικοί!\nΔιάθεση Κορωνοϊός Υγεία Ψυχολογία


Solarium, ηλιοθεραπεία, self tan: Τελικά τί είναι πιο ασφαλές; - Tlife.gr\n15.06.2010 | 22:02\nSolarium, ηλιοθεραπεία, self tan: Τελικά τί είναι πιο ασφαλές;\nΌλες θέλουμε τροπικό μαύρισμα που να μας κάνει να δείχνουμε σα να επιστρέψαμε μόλις από διακοπές. Πόσο, όμως, είμαστε διατεθειμένες να βάλουμε την υγεία μας σε κίνδυνο; Το solarium μαυρίζει αλλά έχει ακουστεί πως είναι καρκινογόνο. Η ηλιοθεραπεία είναι πιο ασφαλής; Μήπως το self tan είναι η λύση; Λάβαμε πολλά mail σου και ήρθε η ώρα να σου απαντήσουμε αποκαλύπτοντας την αλήθεια για τους έξι... αστικούς μύθους γύρω από το μαύρισμα.\nΤι ισχύει: τα προϊόντα self tan σε όποια μορφή κι αν κυκλοφορούν (spray, lotion,κρέμα κλπ.) βασίζουν την δράση τους στην ουσία DHA, ένα είδος σακχάρου που βάφει το δέρμα και το οποίο έχει εγκριθεί από τον FDA (οργανισμός φαρμάκων των ΗΠΑ). Ως εκ τούτου, το μαύρισμα το οποίο προσφέρει το self tan είναι επιφανειακό και τεχνητό χωρίς να μας εκθέτει στην υπεριώδη ακτινοβολία UV.\nΩς εκ τούτου, το self tan είναι η πιο safe λύση καθώς δρα επιδερμικά και μόνο. Από την άλλή, όμως, ποια από εμάς δεν θέλει να χαρεί το χάδι του ήλιου στο σώμα της; Λάβε τα μέτρα σου και καν' το σωστά. Το μυστικό βρίσκεται σε μια πολύ σοφή ρήση: μέτρον άριστον, λοιπόν!\nΔΙΑΒΑΣΤΕ ΕΠΙΣΗΣ: Το μαγικό προϊόν για μαύρισμα\nΔΙΑΒΑΣΤΕ ΕΠΙΣΗΣ: Solarium: είναι πράγματι επικίνδυνο;


Υπουργού Αγροτικής Ανάπτυξης και Τροφίμων, Καθηγητή Αθανάσιου Τσαυτάρη\nστο Ρ/Σ Αθήνα 9.84 και τις δημοσιογράφους Δώρα Σαρρή και Έλενα Χατζηιωάννου,\nσχετικά με τη διοργάνωση των «ΘΕΣΜΟΦΟΡΙΩΝ 2013»\n«Κτίζουμε ένα σημαντικό Θεσμό, εξίσου σημαντικό με την αρχαιότητα και εξίσου σημαντικό για τη γεωργία του μέλλοντός μας»\nΔημοσιογράφος: Θεσμοφόρια 2013 από την Παρασκευή 24 έως την Κυριακή 26 Μαΐου, στη διοργάνωση, αναβίωση του αρχαίου γυναικείου αγροτικού θεσμού των Θεσμοφορίων από το Υπουργείο Αγροτικής Ανάπτυξης και Τροφίμων σε συνεργασία με το Υπουργείο τουρισμού, τον ΕΟΤ, το Μουσείο Ακρόπολης όπου και θα γίνουν οι εκδηλώσεις και το Κέντρο Λαογραφίας της Ακαδημίας Αθηνών. Θα μας μιλήσει ο ίδιος ο Υπουργός Αγροτικής Ανάπτυξης ο κ. Τσαυτάρης που είχε και την ιδέα. Καλησπέρα.\nΥπουργός: Σας καλησπερίζω από την Ήπειρο. Κάνουμε μεγάλη προσπάθεια εδώ για να υποστηρίξουμε και την ορεινή οικονομία, την κτηνοτροφία στα μέρη αυτά.\nΧαίρομαι που μου δίνετε την ευκαιρία να μιλήσουμε για το ξεκίνημα της αναβίωσης αυτού του θεσμού.\nΔημοσιογράφος: Πώς το σκεφτήκατε, πώς σας ήρθε η ιδέα και πώς θα το υλοποιήσετε το τριήμερο αυτό;\nΥπουργός: Τα Θεσμοφόρια τα ξέρουμε περισσότερο από τις ΘΕΣΜΟΦΟΡΙΑΖΟΥΣΕΣ, την κωμωδία του Αριστοφάνη. Όπως κάποιος προσπαθούσε σε αυτή τη γυναικεία οργάνωση και τη σύναξη να βάλει κάποιον δικό του για να ακούσει τι θα πουν οι γυναίκες γι’ αυτόν.\nΤα ΘΕΣΜΟΦΟΡΙΑ ήταν σημαντικός θεσμός της αρχαιότητας γιατί όπως λέει και η λέξη του, ο τρόπος με τον οποίο ο άνθρωπος παρήγαγε τα αγαθά του και ιδιαίτερα την τροφή του, εάν δηλαδή ήταν κυνηγός, εάν ήταν καλλιεργητής, είχε επιπτώσεις, δημιουργούσε θεσμούς ο τρόπος παραγωγής των αγαθών. Έφερνε δηλαδή νέους κανόνες, νέα ήθη, νέα έθιμα. Για παράδειγμα, μόλις εξημερώθηκαν τα φυτά και άρχισε ο άνθρωπος να καλλιεργεί τα φυτά και να εκτρέφει τα ζώα για να παράγει τροφή δεν χρειαζόταν να είναι κυνηγός. Απέκτησε μόνιμη κατοικία. Πολλοί μαζί έκαναν χωριά, αργότερα έκαναν πόλεις πράγματα που δεν μπορούσαν να κάνουν όσο ήταν κυνηγοί και μάλιστα περιφερόμενοι ακολουθώντας τα κοπάδια. Όταν κάνεις γεωργία και έχεις περίσσευμα έχεις ανάγκη μόνο τα 2/3 ή 1/3 του κόσμου να καταπιάνεται με την παραγωγή τροφίμων, ενώ με το κυνήγι καταπιάνονταν όλοι. Οι άλλοι μπορούσαν να ασχοληθούν με κάτι άλλο, όπως με τις τέχνες. Χρειαζόντουσαν ανθρώπους να τους διοικούν, χρειαζόντουσαν δίκαιο, εμπόριο για να ανταλλάσσουν αυτά τα αγαθά. Για να καταγράφουν τις συνδιαλλαγές αναπτύχθηκε η γραφή. Αυτό είχε αντίκρισμα ακόμα και στις θρησκευτικές πεποιθήσεις. Όσο ο άνθρωπος ήταν κυνηγός οι Θεοί του ήταν ο Ηρακλής, η Άρτεμις με βέλη, με ρόπαλα, ενώ μόλις έγινε αγρότης οι Θεοί του έγιναν η Δήμητρα, η Αθηνά κλπ. Ήταν λοιπόν σημαντικός γυναικείος Θεσμός της αρχαιότητας. Γινόταν πανηγύρι, όπως και εκθέσεις προϊόντων της κάθε περιοχής, ανταλλαγή προϊόντων, ανταλλαγή σπόρων, βραβευόντουσαν αυτοί που είχαν τις καλύτερες φυλές ζώων και μια σειρά άλλων πραγμάτων «παντρεμένα» τις περισσότερες φορές και με αντίστοιχες πολιτιστικές εκδηλώσεις. Υπολείμματα αυτού του θεσμού τα βλέπουμε διασκορπισμένα σήμερα σε όλη την Ελλάδα. Παντού γίνονται πανηγύρια, παντού γίνονται γιορτές, παντού παρουσιάζονται τα τοπικά προϊόντα μιας περιοχής. Αυτές όλες τις γιορτές εμείς τις υποστηρίζουμε σαν Υπουργείο Αγροτικής Ανάπτυξης και Τροφίμων γιατί κάθε φορά μας ζητούν βοήθεια. Αντί λοιπόν να γίνονται σκόρπια και ασυνάρτητα το ένα από το άλλο και δεν τα ξέρει ο κόσμος, είπαμε να τα θεσμοθετήσουμε, να τα κάνουμε ενιαία κάθε χρόνο κάτω από αυτήν την ομπρέλα «ΘΕΣΜΟΦΟΡΙΑ 2013» φέτος ΘΕΣΜΟΦΟΡΙΑ 2014» του χρόνου και ούτω καθεξής. Θα είναι γνωστό που γίνονται, τι θα λάβει χώρα, πού, πότε, τι θα περιλαμβάνει έτσι ώστε θα είναι κομμάτι και του τουριστικού μας πακέτου. Θα ξέρει δηλαδή ο τουρίστας που θα έρχεται στη χώρα μας τι εκδηλώσεις έχει στον τόπο που θα επισκεφθεί και θα αναδειχθούν αυτά τα προϊόντα. Με τον τρόπο αυτό η διεργασία και θα συνδεθεί με το παρελθόν και θα τονιστεί ο θεσμός και θα παντρευτεί ως τουριστικό προϊόν με το υπόλοιπο κομμάτι του τουρισμού. Έτσι βλέπετε και τη συνέργεια του Υπουργείου Αγροτικής Ανάπτυξης και των ποιοτικών μας προϊόντων να συνδέονται με τον τουρισμό και με τους επισκέπτες του τόπου μας και μια σειρά άλλων δραστηριοτήτων όπου για παράδειγμα η ίδια παραγωγική διαδικασία γίνεται τουριστικό προϊόν. Μόλις πρόσφατα εισαγάγαμε όλους τους «δρόμους του κρασιού» να είναι επισκέψιμοι και να αποτελούν πακέτο του τουριστικού προϊόντος και μια σειρά άλλων δράσεων που ετοιμάζουμε.\nΔημοσιογράφος: Για να καταλάβουμε καλύτερα θα συνεχίσουν να γίνονται οι τοπικές γιορτές, εκδηλώσεις, εκθέσεις...\nΥπουργός: Βεβαίως, αλλά υπό την «ομπρέλα» των «ΘΕΣΜΟΦΟΡΙΩΝ». Γι’ αυτό είπα ότι ξεκινάει στο Μουσείο μια και γίνεται για πρώτη φορά με αυτή την έννοια και με αυτή την ονομασία. Και φέτος που θα ξεκινήσουν όλες αυτές οι τοπικές γιορτές και οι εκθέσεις, όσοι θέλουν θα ενταχθούν κάτω από αυτό το θεσμό. Θα αναγράφεται δηλαδή «ΘΕΣΜΟΦΟΡΙΑ 2013. Γιορτή Μελιού» Ξεκινούμε λοιπόν την Παρασκευή αυτό το Θεσμό και θα τον κτίζουμε σιγά-σιγά. Δηλαδή ούτε είναι στο μηδέν, στο ξεκίνημα αλλά δειλά- δειλά θα κτιστεί ένας σημαντικός Θεσμός για τον τόπο μας, εξίσου σημαντικός με την αρχαιότητα και εξίσου σημαντικός για τη γεωργία του μέλλοντός μας.\nΔημοσιογράφος: Όσοι έρθουμε αυτό το τριήμερο στο Μουσείο της Ακρόπολης…\nΥπουργός: Θα γίνουν πολλές δραστηριότητες. Την Παρασκευή θα γίνουν τα εγκαίνια κι αμέσως μετά θα ακολουθήσει γευσιγνωσία των παραδοσιακών προϊόντων των Περιφερειών της Χώρας μας. Το Σάββατο διοργανώνουμε ένα σημαντικό Επιστημονικό Συνέδριο με θέμα «ΘΕΣΜΟΦΟΡΙΑ 2013. H αναβίωση ενός αρχαίου γυναικείου αγροτικού θεσμού. Ο ρόλος της γεωργίας στην εξέλιξη της κοινωνίας και οι νέες προοπτικές». Θέλουμε να γνωρίσει ο κόσμος το θεσμό, τι ήταν, πώς λειτουργούσε, ποιοι μπορούσαν να συμμετάσχουν, γιατί πήγαιναν, τι ακριβώς γινόταν, τι γνωρίζουμε γι’ αυτόν τον αρχαίο θεσμό, πώς θα θέλαμε το θεσμό να εκσυγχρονιστεί και να λειτουργήσει στις μέρες μας;\nΈρχονται όλες οι Περιφέρειες της χώρας μας και παρουσιάζουν το «Καλάθι Αγροτικών Προϊόντων» τους η καθεμιά και την Κυριακή, επειδή πολλές Περιφέρειες έχουν ήδη συμμετάσχει στην προσπάθεια που κάνει το Υπουργείο μας με τον ΕΟΤ και το Ξενοδοχειακό Επιμελητήριο Ελλάδος και καθιερώσαμε σε πολλά ξενοδοχεία το «Ελληνικό Πρωινό», οι Περιφέρεις θα παρουσιάσουν τα τοπικά τους προϊόντα που αποτελούν το πρωινό που προσφέρεται στα ξενοδοχεία του τόπου τους. Υπενθυμίζω ότι δεν είναι ίδιο το ελληνικό πρωινό παντού. Πλέον κατά δεκάδες ζητούν τα ξενοδοχεία να συμμετάσχουν σε αυτό το πρόγραμμα. Ξεκινήσαμε με περίπου 370 και ήδη ξεπερνούν τα 1.000. Μου έλεγαν συγκεκριμένα για τα ξενοδοχεία της Χαλκιδικής που ζήτησαν και εντάχθηκαν όλα στο πρόγραμμα. Μάλιστα το μαθαίνουν οι πελάτες και αρχίζουν και το ζητούν στο τουριστικό τους πακέτο. Να ξέρετε επίσης ότι 30% της επιρροής στην απόφαση του επισκέπτη που θα κάνει φέτος διακοπές παίζει ρόλο το κομμάτι της γαστρονομίας και της διατροφής.\nΕπιπλέον, στα «ΘΕΣΜΟΦΟΡΙΑ» την Κυριακή θα παρουσιάσουμε την «παλέτα των κυκλαδίτικων τυριών», αλλά και άλλα ελληνικά τυριά.\nΠλέον επειδή η ανάγκη το επιβάλλει θα βρούμε πολλές λύσεις για να υποστηριχθεί όλη η παραγωγική μας διαδικασία, ο πρωτογενής τομέας, η μεταποίηση, ακόμη και ο τριτογενής τομέας των υπηρεσιών, όπως είναι ο τουρισμός.\nΔημοσιογράφος: Εμείς σας ευχόμαστε καλή επιτυχία. Μας ενδιαφέρει όλους να πετύχει.\nΥπουργός: Να βοηθήσουμε όλοι. Νομίζω πως μπορεί και πρέπει να πετύχει.


Παρασύρθηκε από τέσσερα οχήματα και οι περαστικοί κοιτούσαν... - Newpost.gr\nτου Newsroom Δημοσίευση 10 Δεκεμβρίου 2013, 14:39 Παρασύρθηκε από τέσσερα οχήματα και οι περαστικοί κοιτούσαν απαθείς\nΜία 64χρονη γυναίκα έχασε τη ζωή της στην ανατολική πόλη της Κίνας Σουζού όταν παρασύρθηκε τέσσερις φορές από διερχόμενα οχήματα ενώ πολλοί περαστικοί παρέμειναν απαθείς και απλώς κοιτούσαν, όπως προκύπτει από βίντεο που είδε σήμερα το φως της δημοσιότητας.\nΤο οπτικό υλικό από τις κάμερες ασφαλείας της αστυνομίας δείχνει ένα τρίκυκλο να χτυπά την γυναίκα και να την ρίχνει στο έδαφος και στη συνέχεια τρία ακόμη οχήματα –ανάμεσά τους κι ένα μεγάλο φορτηγό– να περνούν από πάνω της. Το περιστατικό σημειώθηκε στις 27 Νοεμβρίου.\n«Ο κόσμος φαίνεται να το συνηθίζει. Είναι πλέον μουδιασμένος», έγραψε ο Ζανγκ Λιφάν, ένας αρθρογράφος για πολιτικά θέματα ο οποίος εδρεύει στο Πεκίνο.


Μιχάλης Γρηγορίου Archives - Σελίδα 3 από 4 - Sfina.gr\nΑρχική / Μιχάλης Γρηγορίου / Σελίδα 3\nΜε απουσίες η Λαμία κόντρα στον Βόλο\nΟλοκληρώθηκε η προετοιμασία της Λαμίας, για τον αγώνα του Σαββάτου 03/04 στις 19:30 στο ΔΑΚ Λαμίας “Αθ. Διάκος”, με αντίπαλο το Βόλο, στο πλαίσιο της 2ης αγωνιστικής των Play Out του πρωταθλήματος της Super League\nΣκόνδρας: «Δεν ξεκινήσαμε καλά την χρονιά, ο Γρηγορίου άλλαξε τα πάντα στη Λαμία»\nΓια τη δουλειά που έχει κάνει ο Μιχάλης Γρηγορίου από τη στιγμή που ανέλαβε τη Λαμία, μίλησε ο ποδοσφαιριστής της ομάδας της Φθιώτιδας, Γιάννης Σκόνδρας.\nΓρηγορίου: «Κομβική φάση το χαμένο πέναλτι του Ντέλετιτς»\nΟ τεχνικός της Λαμίας, Μιχάλης Γρηγορίου, στάθηκε στο χαμένο πέναλτι του Ντέλετιτς με τον Ατρόμητο και την (βελτιωμένη) αμυντική λειτουργία της ομάδας του.\nΟ Μιχάλης Γρηγορίου δήλωσε το σεβασμό του προς τη Λάρισα και τόνισε πως η ομάδα του θέλει να τελειώσει το… θαύμα της στα πλέι άουτ!\nΓρηγορίου: «Το μυαλό μας είναι στα ματς με ΑΕΛ και Ατρόμητο»\nΓια την σημασία που έχουν τα παιχνίδια που ακολουθούν για τη Λαμία, μίλησε ο προπονητής της ομάδας, Μιχάλης Γρηγορίου.\nΓρηγορίου: «Συνεχίζουμε με το μυαλό στο πρωτάθλημα»\nΟ Μιχάλης Γρηγορίου, μίλησε για την ισοπαλία της Λαμίας με τον ΠΑΟΚ και στάθηκε στην εικόνα που παρουσίασε η ομάδα του.\nΤο εντός έδρας 0-0 με τον ΠΑΣ Γιάννινα σχολίασε ο προπονητής της Λαμίας Μιχάλης Γρηγορίου, ο οποίος τόνισε πως η παραμονή θα κριθει στην τελευταία αγωνιστική των πλέι άουτ.\nΟ προπονητής της Λαμίας, Μιχάλης Γρηγορίου, ήταν ιδιαίτερα ευχαριστημένος αλλά και συγκρατημένος, μετά το 0-1 στο Αλκαζάρ τονίζοντας ότι οι Φθιωτοί θα παίξουν μέχρι την τελευταία αγωνιστική των play-out πριν πουν ότι πέτυχαν τον στόχο τους.\nΓια τους λόγους τους οποίους επέλεξε να κάνει ροτέισιον στο παιχνίδι με τον ΠΑΟΚ μίλησε ο προπονητής της Λαμίας, Μιχάλης Γρηγορίου, μετά την ήττα της ομάδας του με 4-0 από τον ΠΑΟΚ στην Τούμπα.\nΓρηγορίου: “Κάναμε τα πάντα για να κερδίσουμε! “\nΙκανοποιημένος από την εμφάνιση της ομάδας του στις δηλώσεις του μετά το τέλος του παιχνιδιού ο Μιχάλης Γρηγορίου μιλώντας στην κάμερα της Nova.\nΓρηγορίου: «Ρισκάραμε και εμείς στο β’ μέρος -Ικανοποιημένοι με την ισοπαλία»\nΟ προπονητής της Λαμίας, Μιχάλης Γρηγορίου μιλώντας στην κάμερα των καναλιών Novasports δήλωσε ότι είναι ικανοποιημένο από την λευκή ισοπαλία.\nΓρηγορίου: «Σταθήκαμε καλά απέναντι στον ΠΑΟΚ»\nΕυχαριστημένος από την εικόνα της ομάδας δήλωσε ο Μιχάλης Γρηγορίου μετά το τέλος του προημιτελικού της Τούμπας απέναντι στον ΠΑΟΚ.\nΓρηγορίου: «Είμαστε χαρούμενοι με τον βαθμό»\nΟ τεχνικός Λαμίας Μιχάλης Γρηγορίου στάθηκε στην υπερπροσπάθεια που κατέβαλλαν οι ποδοσφαιριστές του κόντρα στον Παναθηναϊκό αποσπώντας πανάξια τον βαθμό.\nΓρηγορίου: «Κρατάω τους τρεις βαθμούς»\nΟ Μιχάλης Γρηγορίου στάθηκε στους τρεις σημαντικούς βαθμούς που πήρε η Λαμία απέναντι στον Απόλλωνα Σμύρνης.\nΟ Μιχάλης Γρηγορίου περίμενε κάτι περισσότερο από τη Λαμία στο Αγρίνιο, αλλά δήλωσε ότι συμβιβάζεται με την ισοπαλία.\nΓρηγορίου: «Θέλω να επιβραβεύσω τα παιδιά για την τρομερή προσπάθεια»\nΟ τεχνικός της Λαμίας είπε τα καλύτερα για τους παίκτες του και έστειλε ένα «μήνυμα» συμπαράστασης σε όλους τους εμπλεκόμενους στην 3η κατηγορία που παραμένει ανενεργή.\nΓρηγορίου: «Αξίζουν συγχαρητήρια στους παίκτες μας»\nΟ Μιχάλης Γρηγορίου, μίλησε για την επικράτηση της Λαμίας επί του Άρη (2-0) και στάθηκε στην διάθεση που έδειξε η ομάδα του.\nΓρηγορίου: «Επιθετικά για την παραμονή»\nΤο «στίγμα» του ως νέος τεχνικός της Λαμίας έδωσε ο Μιχάλης Γρηγορίου, καθώς έκανε την πρώτη του προπόνηση με την ομάδα και μίλησε για την πρόκληση που υπάρχει μπροστά σε όλους, ώστε να την οδηγήσουν στην παραμονή.\nΟι συνεργάτες του Μιχάλη Γρηγορίου στον πάγκο της Λαμίας\nΜετά την ανακοίνωση της συμφωνίας της με τον Μιχάλη Γρηγορίου, η ομάδα της Φθιώτιδας ανακοίνωσε τους συνεργάτες που θα έχει στον πάγκο ο Έλληνας τεχνικός.\nΛαμία: Νέος προπονητής και επίσημα ο Γρηγορίου\nΗ Λαμία, όπως αναμενόταν, ανακοίνωσε και επίσημα την πρόσληψη του 47χρονου τεχνικού Μιχάλη Γρηγορίου στον πάγκο της


Στα αγαπημένα ελληνικά ΚΤΕΛ…στο θρίαμβο του παραδόξου!!!\nτου Νίκου Γ.Λεμονή\nΣτον Σταθμό Υπεραστικών Λεωφορείων της Λιοσίων, που ένας φίλος ονομάζει «JFK» παραλληλίζοντάς τον – ειρωνικά προφανώς…- με το γνωστό αεροδρόμιο της Νέας Υόρκης.\nΤα ΚΤΕΛ, τα υπεραστικά λεωφορεία δηλαδή, είναι έτσι κι αλλιώς μια πολύ «νεοελληνική» ιστορία. Δημιουργία της χούντας, διατήρησαν πάντα και διατηρούν ακόμα μια ατμόσφαιρα νοσταλγική εκείνων των χρόνων. Τέλη ’60- αρχές’ 70. Κι οι δύο σταθμοί υπεραστικών, στον Κηφισό και στην Λιοσίων, λειτουργούν ως τέλειες κάψουλες μεταφοράς στον χωροχρόνο. Μόλις βρεθείς εκεί, κάνεις αυτομάτως ένα άλμα τεσσάρων-πέντε δεκαετιών προς τα πίσω.\nΤα πανταόλα, τα εκδοτήρια των εισιτηρίων, τα καταστήματα, τα χρώματα στους τοίχους, τα καθίσματα στους χώρους αναμονής, ως κι οι φάτσες των ανθρώπων, είναι ρετρό.\nΕιδικώς τα ΚΤΕΛ του Κηφισού τα έχω συνδέσει αμετάκλητα με τα εξαίσια λαϊκά της δεκαετίας του ’70. Τότε που ήταν τόσο καλύτερο του επίπεδο του λαϊκού τραγουδιού, που θεωρούσαμε τον Μητροπάνο σκυλά. Αιτία αυτής της σύνδεσης είναι μάλιστα ένα δικό του τραγούδι που έπαιζε κάποτε από τα μεγάφωνα του Σταθμού, ενώ περίμενα το λεωφορείο για Πάτρα (κι από ‘κει θα συνεχιζα για Ιταλία με το πλοίο) με το επίμονο ρεφραίν:»σ’ αγαπώ ακόμα, ακόμα για σένα ζω /κι αν θα με κόψουν στη μέση, διπλά θα σ’αγαπώ…»\nΣτα ΚΤΕΛ έχω ταξιδέψει δίπλα-δίπλα με μια κυρία που δυστροπούσε γιατί ο οδηγός άκουγε τα ματς στο ραδιόφωνο και γύρισε να πει τον πόνο της, σε ποιον; Σ’εμένα… : «Πω πω!!! μας έχουν ζαλίσει μ’αυτό το ποδόσφαιρο! Εσείς το παρακολουθείτε;»\nΠού νά ‘ξερες καλή μου σε τι άρρωστο έπεσες…\nΈχω επίσης δει το δέος και την έκπληξη ενός ζευγαριού νέων αμερικάνων που ταξίδευαν με τα σακίδιά τους στην πλάτη, όταν είδαν τον υπάλληλο του ΚΤΕΛ Αργολίδος να πλακώνει αποφασιστικά στις κλωτσιές τις αποσκευές των επιβατών για να χωρέσουν στη σκευοφόρο.\nΓενικά στα ΚΤΕΛ το είχα με τους ανθρώπους από την αμερικάνικη ήπειρο. Στη διαδρομή Κύμη-Χαλκίδα γνώρισα έναν ωραίο τύπο από το Σαν Φρανσίσκο, που ταξίδευε μόνος του στην Ευρώπη ντυμένος σαν πρόσκοπος και ισχυριζόταν πως το πευκοδάσος από το οποίο περνούσε η διαδρομή ήταν το πιο όμορφο τοπίο που είχε δει στη ζωή του. Από Βόλο για Αθήνα δύο κοπελίτσες από το New Jersey που μου πρόσφεραν ενθουσιασμένες χαλβά Φαρσάλων. Και από Αθήνα για Λεωνίδιο ένα ζευγάρι από τη Αργεντινή που θα μετάνιωσε πικρά την ώρα και τη στιγμή που πιάσαμε κουβέντα, καθώς προσπαθούσα να εξασκήσω τα ισπανικά που τότε μάθαινα και επιστράτευσα στη διαδρομή όλους τους κοινούς τόπους που γνώριζα για την Αργεντινή, από τον Μαραντονα στον Άστορ Πιατσόλα κι από τον Τσε στη Μπόκα Τζούνιορς.\nΣτα ΚΤΕΛ, όπως και στα γήπεδα, συναντούσες, (ίσως ακόμα και τώρα να συναντάς) τους αυθεντικότερους τυχάρπαστους τύπους. Από εκείνους που έβγαζαν στον κλήρο δύο κούτες τσιγάρα Ντάνχιλ, μια φιάλη Τζώννυ Γουόκερ και τρία διακοσμητικά τσολιαδάκια, μέχρι τους γνήσιους ταξιτζήδες με την σαφέστατη ερώτηση: «που πάει η μαντάμ;».\nΤα ΚΤΕΛ ήταν ο θρίαμβος του παραδόξου. Σε μια χώρα που για δεκαετίες είχε ένα από τα αθλιότερα οδικά δίκτυα στην Ευρώπη, η συντριπτική πλειοψηφία των μετακινήσεων γίνονταν με λεωφορεία. Τα ΚΤΕΛ, με τον αέρα του νικητή και της χουντικής διαπλοκής σάρωσαν στο διάβα τους κάθε ανταγωνιστικό μέσο, τα τρένα, τα καϊκια στα νησιά που σε πήγαιναν από τη μια παραλία στην άλλη, τα αεροπλάνα, ό,τιδήποτε κινείται, αλλά δεν παραμένει ταυτοχρόνως στάσιμο, όπως αυτά στην απόλυτη νιρβάνα τους…\nConte Popolaros 14/03/2018 20/03/2018 Γειτονιά,Λαϊκός πολιτισμός,Παράδοση,Ρίζωμα,νεωτερικότητα\nΠροηγούμενες Προηγούμενο άρθρο: Στο Ωνάσειο, αδερφές μου, στο Ωνάσειο! Πάμε Μάη ’68;\nΕπόμενες Επόμενο άρθρο: Tο lifestyle της προσφυγιάς


Τελικός Κυπέλλου Γαλλίας με ΣΟΥΠΕΡ φαβορί! | Sportime\nΜετά από τέσσερεις και κάτι μήνες τότε που παίχθηκε για τελευταία φορά επίσημο ματς ποδοσφαίρου στη Γαλλία ελέω κορωνοϊού η γαλλική κυβέρνηση άναψε το «πράσινο φως» για την επανέναρξη των αγωνιστικών δραστηριοτήτων και για την ολοκλήρωση του Κυπέλλου και του Λιγκ Καπ! Για περισσότερες αγορές και αποδόσεις πατήστε εδώ.\nΈτσι, απόψε (24/7) στις 22:00, η Παρί Σεν Ζερμέν και η Σεντ Ετιέν θα τεθούν αντιμέτωπες στο «Σταντ ντε Φρανς», διεκδικώντας το τρόπαιο του Κυπελλούχου. Την επόμενη εβδομάδα θα ακολουθήσει (31/7) ο τελικός του Λιγκ Καπ, ανάμεσα στην Παρί και τη Λιόν. Για περισσότερες αγορές και αποδόσεις πατήστε εδώ.\nΝα κερδίσει η Παρί η απόδοση είναι μόλις στο 1.15, νίκη της Σεντ Ετιέν στο 16.66, ενώ το ισόπαλο αποτέλεσμα στο 8.68. Το Over 2.5 στο παιχνίδι είναι στο 1.25, ενώ το Under 2.5 στο 3.76. Η επιλογή να σκοράρουν και οι δύο ομάδες προσφέρεται σ' αυτό το παιχνίδι 1.95, ενώ το Over 2,5 στο παιχνίδι και να σκοράρουν και οι δύο ομάδες η απόδοση βρίσκεται στο 2.06. Για περισσότερες αγορές και αποδόσεις πατήστε εδώ.\nΕκτός από τον τελικό στην Γαλλία στη Μeridianbet θα βρείτε με μια πλειάδα στοιχηματικών επιλόγων να σας περιμένει μιας και όλα σχεδόν τα Ευρωπαϊκά πρωταθλήματα βρίσκονται πλέον σε εξέλιξη! Για περισσότερες αγορές και αποδόσεις πατήστε εδώ.


RF-4C: Πετώντας πάνω από το B. Βιετνάμ «Μόνοι, Άοπλοι και Άφοβοι» - Πτήση & Διάστημα\nΑρχική ΝΕΑ ΕΠΙΧΕΙΡΗΣΕΙΣ RF-4C: Πετώντας πάνω από το B. Βιετνάμ «Μόνοι, Άοπλοι και Άφοβοι»\nΈριχναν την σκιά τους πάνω από τους στόχους που φωτογράφιζαν και επέστρεφαν με πληροφορίες για τις οποίες πριν την εποχή των δορυφόρων και των UAV τα πληρώματα ρίσκαραν την ζωή τους. Αντίθετα με τα πάνοπλα μαχητικά Phantom, στο Βιετνάμ τα αναγνωριστικά RF-4C πολέμησαν με μόνο όπλο τους τις κάμερες στο ρύγχος και το ατόφιο θάρρος των αεροπόρων που τα επάνδρωναν. Διότι το να ανακαλύψεις τί κάνει ο εχθρός είναι πάντα πολύ πιο επικίνδυνο απ’ ότι ακούγεται.\nΗ αναγνωριστική έκδοση του θρυλικού F-4 ρίχτηκε στην μάχη όταν οι απώλειες των μονοθέσιων RF-101C Voodoo άρχισαν να αυξάνονται με ανησυχητικούς ρυθμούς. Έπινε, κάπνιζε και έκανε θόρυβο όπως όλα τα μαχητικά του τύπου αλλά από το κόκπιτ και εμπρός το RF-4 ήταν ένα εντελώς διαφορετικό Phantom.\nΣχεδιασμένο ως ένα ολοκληρωμένο σύστημα αναγνώρισης από τον αέρα, αντί για πυροβόλο στο ρύγχος του φιλοξενούσε μια εντυπωσιακή ποικιλία φωτογραφικών μηχανών (KS-127A, KS-87B, KS-72, KA-56, KS-91, AAD-5, KS-55A) με ακόμη πιο εντυπωσιακές δυνατότητες συνδυασμών για πρόσθια, πλευρική και κατακόρυφη φωτογράφιση. Αναλόγως του προφίλ της αποστολής, στον σταθμό 1 του ρύγχους μπορούσε να τοποθετηθεί μια πρόσθια-λοξή μετωπική KS-87A που «έβλεπε» μπροστά και κάτω ή εναλλακτικώς μια KS-72, τον σταθμό 2 καταλάμβαναν τρείς KS-87 είτε δύο KS-72 ή KS-87 ενώ από τον σταθμό 3 πραγματοποιούσαν λήψεις φωτομηχανές τύπου KS-91 ή KS-55A.\nΦωτογραφίες μπορούσαν να ληφθούν ακόμη και την νύχτα, χάρη στην άφεση ειδικών φωτοφυσιγγίων (flash cartridges) από θυρίδες στο πίσω μέρος της ατράκτου τα οποία, λειτουργώντας ως στιγμιαία φλας, έκαναν τη νύχτα μέρα. Η νύχτα άλλωστε ποτέ δεν ήταν πρόβλημα για τα RF-4.\nΤο πρώτο RF-4C παραγωγής πέταξε για πρώτη φορά τον Μάιο του 1964, όταν ο πόλεμος στην Νοτιοανατολική Ασία άρχισε να γίνεται όλο και πιο θερμός. Υπερηχητικό, με δυο κινητήρες και κατασκευασμένο με εκτενή χρήση ατσαλιού ώστε να αντέχει στα δύσκολα και να συνεχίζει, το νέο αναγνωριστικό της USAF ήταν τέλειο για την εποχή του, επισημαίνει ο απόστρατος Ταξίαρχος Ρούντυ Πέκσενς, βετεράνος στον τύπο.\nΟ Κερκ Ράνσομ, «φρέσκος» από την εκπαίδευση, έφθασε στην αεροπορική βάση Shaw το Σεπτέμβριο του ’64 με το πρώτο κλιμάκιο χειριστών για την μετάπτωση στα RF-4C. Στην αρχή η Αεροπορία προωθούσε άπειρους πιλότους σαν τον Ράνσομ στο πίσω κόκπιτ ως ‘pay-so’ (PSO, Pilot Systems Operators) για εκπαίδευση. Και δεν ήταν εύκολη.\nΗ περιορισμένη ορατότητα προς τα έξω αποπροσανατόλιζε πολλούς PSO σε σημείο να παθαίνουν ναυτία ενώ η εκπαίδευση στο ραντάρ γινόταν με ένα αρχαίο σύστημα από βομβαρδιστικό Β-47 καθώς τα πρώτα αεροσκάφη είχαν παραδοθεί χωρίς πλήρη εξοπλισμό. Τα νέα τζετ έφθαναν στην βάση Shaw σχεδόν καθημερινά και ο Ράνσομ παρέλαβε επτά RF-4C από το εργοστάσιο της McDonnell Douglas στο St. Louis, υπογράφοντας μάλιστα ο ίδιος για ένα από αυτά επειδή ο ανώτερος σε βαθμό εκπαιδευτής του –ένας Αυστραλός σε πρόγραμμα ανταλλαγής πιλότων– δεν επιτρεπόταν να το κάνει. «Ανθυποσμηναγός να υπογράφει για ένα αεροπλάνο 3,5 εκατ. δολαρίων» λέει ακόμη με δέος.\nΜε την ολοκλήρωση της εκπαίδευσης, ο Ανθυποσμηναγός Ράνσομ τοποθετήθηκε στο 16th Tactical Reconnaissance Squadron, την πρώτη επιχειρησιακή Μοίρα με RF-4C. Το καλοκαίρι του ’65 η κατάσταση στο Βιετνάμ είχε επιδεινωθεί σε τέτοιο βαθμό, ώστε όταν η 16th TRS έστειλε στις 27 Οκτωβρίου εννέα αεροσκάφη στην βάση Tan Son Nhut της Σαϊγκόν μετά από επτά ανεφοδιασμούς στον αέρα και μια στάση στην Χαβάη, με την άφιξή τους στις 31 Οκτωβρίου δύο πληρώματα πέταξαν αμέσως πολεμική αποστολή. «Κανείς τους δεν ήξερε τί έκανε» λέει ο Κερκ Ράνσομ.\nΤα πληρώματα των αναγνωριστικών ανακάλυψαν σύντομα ότι τακτικές που αναπτύχθηκαν για τον Τρίτο Παγκόσμιο Πόλεμο ήταν τραγικά ανεπαρκείς για την σύρραξη στην Νοτιοανατολική Ασία: το ορεινό εδαφικό ανάγλυφο, η ισχυρή αντιαεροπορική άμυνα του εχθρού και οι πολιτικοί περιορισμοί από την κυβέρνηση Τζόνσον στην επιλογή των στόχων και στην διεξαγωγή των επιχειρήσεων έκαναν τα πράγματα πολύπλοκα.\nΠετώντας στα 34.000 πόδια με προορισμό τον Βορρά, τα πληρώματα έβλεπαν στα βουνά από κάτω τους ζωηρές λάμψεις –σημάδι ότι κάποιος είχε ενημερώσει τηλεφωνικώς για την πορεία των αμερικανικών τζετ τους πυροβολητές του εχθρού που περίμεναν υπομονετικά. Τα άοπλα RF-4C πάντως δεν ήταν εντελώς ανυπεράσπιστα.\nΟι πιλότοι τους ανέπτυξαν γρήγορα τακτικές παραπλάνησης των Βορειοβιετναμέζων πυροβολητών. Προσεγγίζοντας τον στόχο τους κατέβαιναν στα 3.500 πόδια, μένοντας πάνω από το βεληνεκές βαρέων πολυβόλων. Τρία μίλια από τον στόχο ο χειριστής εκτελούσε στροφή με κλίση 75 μοιρών, οριζοντίωνε για 15΄΄, μετά εκτελούσε ακόμη μια απότομη στροφή, οριζοντίωνε και έθετε σε λειτουργία το ραντάρ για ένα δευτερόλεπτο για να πιστέψουν οι Βορειοβιετναμέζοι ότι το τζετ κατευθυνόταν κάπου αλλού. «Με το που έκανες την στροφή ο ουρανός άναβε από τα τροχιοδεικτικά» θυμάται ο Ράνσομ. Ωστόσο ο ελιγμός συνήθως έπιανε.\nΠιλότοι και backseaters ανακάλυψαν επίσης ότι το αεροπλάνο τους ήταν πιο γρήγορο από πολλές απειλές. Οι σχεδιαστές περίμεναν ότι η αναγνωριστική έκδοση θα είχε μεγαλύτερη οπισθέλκουσα από τα προγενέστερα μοντέλα του Phantom όμως το RF-4C απεδείχθη ταχύτερο. Συχνά πάντως το πλεονέκτημα της ταχύτητας δεν χρησιμοποιείτο πάνω από το Βόρειο Βιετνάμ –η πτήση με 480 και πλέον κόμβους δυσχέραινε την ναυτιλία, αύξανε την κατανάλωση καυσίμου και μεγάλωνε την ακτίνα στροφής του αεροπλάνου καθιστώντας τους ελιγμούς διαφυγής λιγότερο αποτελεσματικούς.\nΕπίσης, θυμούνται παλιοί χειριστές, τα μαχητικά συνοδείας δυσκολεύονταν να παραμείνουν κοντά τους όποτε πετούσαν με υψηλές ταχύτητες λόγω της οπισθέλκουσας των εξωτερικών τους φορτίων και την αναπόφευκτη αύξηση της κατανάλωσης σε καύσιμο. Ούτως ή άλλως, οι περισσότεροι πιλότοι μαχητικών το μόνο που ήθελαν ήταν να πετύχουν ένα MiG.\nΟ Μπρους Έντουαρντς, πιλότος Recce Phantom στο Βιετνάμ το 1967, πάντα είχε την αίσθηση ότι τα μαχητικά συνοδείας δεν προσέφεραν και πολύ προστασία στα αναγνωριστικά. «Συνήθως ούτε που τα βλέπαμε καθώς έμεναν ψηλά, προσπαθώντας να εξοικονομήσουν καύσιμα σε περίπτωση που την έπεφταν σε κάποιο MiG» λέει χαρακτηριστικά.\nΟι αποστολές ‘Barrel’ ήταν οι πιο επικίνδυνες του πολέμου. Για να φωτογραφήσουν στόχους στο Ανόϊ, τα πληρώματα των RF-4C έπρεπε να περάσουν από έναν τομέα στο Β. Βιετνάμ που στους χάρτες αναφερόταν ως Route Pack 6A. Τα αεροσκάφη πετούσαν τις συγκεκριμένες αποστολές με διαμόρφωση τριών εξωτερικών δεξαμενών καυσίμου –μια χωρητικότητας 360 γαλλ. στον κεντρικό φορέα της ατράκτου και από μια των 270 γαλλ. κάτω από κάθε πτέρυγα.\nΜετά την απογείωσή τους από την βάση Udorn στην Ταϊλάνδη, οι χειριστές κατανάλωναν πρώτα καύσιμο από την δεξαμενή στον centerline φορέα η οποία «στέγνωνε» μέχρι να φτάσουν στο Plain of Jars του Λάος. Όπως λέει ο Έντουαρντς, η περιοχή «πρέπει να είναι πνιγμένη στις δεξαμενές επειδή τις απορρίπταμε όλες εκεί πέρα…»\nΣτις ημερήσιες αναγνωριστικές αποστολές πάνω από το Βόρειο Βιετνάμ, για να έχουν τις καλύτερες λήψεις τα αεροσκάφη έπρεπε να εκτελούν το photo run σε ύψη μεταξύ 11.000 και 14.000 ποδών, κάτι που τα άφηνε εκτεθειμένα στους ελλοχεύοντες πυραύλους SA-2. Από την εκτόξευσή τους μέχρι το πιθανό πλήγμα μεσολαβούσαν περίπου 10 δευτερόλεπτα. Ελάχιστος χρόνος ακόμη και για να το σκεφτείς. Όταν άναβε η λυχνία ‘LAUNCH’ στο κόκπιτ, σημάδι ότι ένας πύραυλος εδάφους-αέρος βρισκόταν ήδη στον αέρα, ο χρόνος αποκτούσε άλλη διάσταση και το πλήρωμα βασιζόταν στην εκπαίδευση και στις ικανότητές του για να σώσει την ζωή του. Και στην Τύχη.\nΓια την αντιμετώπιση της απειλής των SAM τα αμερικανικά RF-4C διέθεταν εκτοξευτές αναλωσίμων (chaffs, flares) με τα οποία ευελπιστούσαν να τους ξεγελάσουν. «Τα ακουστικά σου πλημμύριζαν από το «τιτίβισμα» του συστήματος προειδοποίησης εγκλωβισμού, ήταν τόσες οι απειλές που απλώς έκλεινες τον ήχο και περιστασιακά κοίταζες την οθόνη να δεις αν υπήρχαν αναλαμπές» θυμάται ο Έντουαρντς. Σε μια αποστολή είχα φωτεινή ένδειξη εκτόξευσης (strobe) και έριξα δύο σύννεφα αεροφύλλων.\nΠερίπου δύο δευτερόλεπτα μετά εξερράγη πίσω μου ένας SAM, χωρίς φωτεινή ένδειξη. Ένιωσα ένα ξαφνικό τίναγμα, σαν η υπερπίεση να έσπρωχνε το αεροπλάνο. Από την υπερπίεση ο δεξιός κινητήρας κόλλησε στην μετάκαυση αλλά τον σβήσαμε και κάναμε επανεκκίνηση για το λιγότερο επεισοδιακό ταξίδι της επιστροφής μας στην Ταϊλάνδη».\nΟι δύο κινητήρες του RF-4C έφεραν πολλά πληρώματα πίσω ακέραια. Ο Άλαν Τσέϊς, πιλότος αναγνωριστικών Phantom από την βάση Udorn της Ταϊλάνδης το διάστημα 1969-69 θυμάται μια αστοχία κινητήρα πάνω από το βόρειο Λάος όμως η επιστροφή ήταν χωρίς περιπέτειες. «Αν πετούσα με μονοκινητήριο, θα ήμουν ακόμη εκεί» λέει απλά.


Ελληνική Επανάσταση 1821, Ι'\nΕλληνική Επανάστασις 1821, Μέρος Ι'\nΤό Ναυτικό στήν επανάσταση - Ναύαρχος Ιάκωβος Τομπάζης\nΤό 1818, ο Ιάκωβος Τομπάζης έγινε μέλος τής Φιλικής Εταιρείας μαζί μέ τόν Γκίκα Γκιώνη. Ήταν από αυτούς πού κυνήγησαν τόν Αντώνη Οικονόμου καί τόν εξανάγκασαν νά φύγει από τήν Ύδρα γιά νά επανέλθει η εξουσία στά χέρια τών παραδοσιακών νοικοκυραίων τού νησιού. Ο Ιάκωβος είχε τήν τιμή νά οριστεί πρώτος αυτός ναύαρχος τού ενωμένου ελληνικού στόλου στόν οποίον εκτός τής Ύδρας συμμετείχαν οι Σπέτσες καί τά Ψαρά. Οι Υδραίοι καπεταναίοι πού τόν ακολούθησαν στήν παρθενική έξοδο τού στόλου στό Αιγαίο ήσαν οι Λάζαρος Λαλεχός, Αναστάσιος Τσαμαδός, Ελευθέριος Γηζόνης, Γεώργιος Σαχτούρης, Λάζαρος Πινότσης, Γιάννης Ζάκκας, Σερφιώτης, Αντώνιος Ραφαλιάς, Γιάννης Δοντάς, Δημήτριος Βώκος, Λάζαρος παπά Μανώλη, Γιάννης Βούλγαρης καί Γιάννης Γκέλης.\nΟι ελληνικές μοίρες, εν αναμονή τού Καρά Αλή, συγκεντρώθηκαν στά Ψαρά. Αποτελούνταν από 20 υδραίϊκα, 15 σπετσιώτικα καί άλλα τόσα ψαριανά, μέ αρχηγούς αντίστοιχα τούς Γιακουμάκη Τομπάζη, Γεώργιο Ανδρούτσο καί Νικολή Αποστόλη. Ο Τομπάζης ασκούσε ένα είδος γενικής αρχηγίας. Η αρχική πρόθεση τών Ελλήνων ήταν νά αποκλείσουν τόν Ελλήσποντο, αλλά κάτι τέτοιο θά μπορούσε νά οδηγήσει σέ ναυμαχία μέ τόν τουρκικό στόλο κάτι πού δέν επιθυμούσαν οι Έλληνες. Τά ελληνικά μπρίκια δέν ήταν σέ θέση νά αντιμετωπίσουν τά πανίσχυρα ντελίνια καί τίς φρεγάτες τής Οθωμανικής Αυτοκρατορίας. Έτσι αποφεύχθηκε η απευθείας αναμέτρηση καί περιορίσθηκαν σέ κατοπτεύσεις τών κινήσεων τού τουρκικού στόλου, ενεργώντας επιδρομές εναντίον του. Τέτοιες άλλωστε ήταν καί οι οδηγίες πού είχαν έλθει από τήν Ύδρα.\n«Στίς 23 τού Μάη στά 1821 ο ελληνικός στόλος βρισκόταν συναγμένος στά Ψαρά. Πενηντατρία καράβια υδραίϊκα, σπετσιώτικα, ψαριανά. Ναύαρχος ο Γιακουμάκης Τομπάζης. Σκοπό είχαν νά μήν αφήσουν τήν αρμάδα νά σαλπάρει απ' τό Μπουγάζι τής Πόλης (Δαρδανέλλια) πού ετοιμαζόταν νά κτυπήσει τά νησιά τής Άσπρης Θάλασσας. Τά ξημερώματα αυτής τής μέρας, ειδοποιήθηκαν οι Έλληνες ότι φάνηκε ο εχθρικός στόλος. Ένα ψηλόθωρο βασέλο - ντελίνι τρικούβερτο μ' ογδονταπέντε κανόνια, μέ γεμάτα πανιά, αρμένιζε ολομόναχο κατά τή Μυτιλήνη. Τό όνομά του "Μπέτ τάς κοπάν" (κινούμενος βράχος). Ρεΐζης (πλοίαρχος) ο Οσμάν Αρναούτ Γκέκας. Η απανεμιά τό ανάγκασε ν' αράξει στό λιμανάκι τής Ερεσού.\nΆναψαν οι Γραικοί. Μέ τό λιγοστό αέρα θέλησαν νά τό ζυγώσουν. Πρώτος ο Ζάκας μέ τόν γρήγορο "Αχιλλέα" του. Μόλις τόν είδαν οι Τούρκοι νά σιμώνει, τού ρίχνουν μερικές κανονιές καί ο Ζάκας κάνει πίσω. Κι ο ναύαρχος Τομπάζης πού στήν κουβέρτα τού "Θεμιστοκλή" είχε τά πιό μεγάλα κανόνια, έριξε στό βασέλο δυό τρείς κανονιές. Πήγανε χαμένες οι μπάλλες στό νερό.»\nΟλόκληρος ο ελληνικός στόλος δέν μπορούσε νά αντιμετωπίσει ένα καί μόνο τουρκικό πλοίο, τό οποίο είχε τόση δύναμη πυρός όση δύναμη πυρός διέθετε ολόκληρος ο ελληνικός στόλος. Οι στιγμές ήταν δύσκολες γιά τούς έμπειρους ναυτικούς, οι οποίοι σέ σύσκεψη πού ακολούθησε αποφάσισαν τή χρήση του μόνου δυνατού όπλου πού θα μπορούσε νά εξουδετερώσει τό τουρκικό δίκροτο καί δέν ήταν άλλο από τό πυρπολικό.\nΣέ εκείνη τή δύσκολη νύχτα οι καπετάνιοι του ελληνικού στόλου δέν μπορούσαν νά φανταστούν τήν αποτελεσματικότητα πού θά είχαν αργότερα στίς επιχειρήσεις τά πυρπολικά. Μπουρλοτιέρηδες πού έμελλε αργότερα νά οδηγούν τά μπουρλότα τους στήν πρύμνη τών τουρκικών φρεγατών καί μέ τή δάδα τους νά τίς αναγκάζουν νά αλλάζουν ρότα ήταν οι Λάζαρος Μουσός, Λέκας Ματρόζος, Γουδής, Κοσμάς Μπαρμπάτσης, Τσατσαρώνης, Γιώργος Λάμπρου, Καστελιώτης από τίς Σπέτσες, Κωνσταντής Κανάρης, Δημητρός Παπανικολής, Γιώργης Βρατσάνος, Κωνσταντής Νικοδήμος, Καλαρίτης, Σαρηγιάννης, Φιλίνης, Τσαπαρλής, Γιωργής Γιάνναρης, Πλημμές, Καρύδας, Κασσέτας από τά Ψαρά, Αντρέας Πιπίνος, Γιώργος Πολίτης, Αναγνώστης Δημαμάς, Δημητρός Τσαπελής, Αντώνης Βώκος, Γιάννης Ματρόζος, Βατικιώτης, Καλογιάννης, Μανώλης Μπούτης, Γιώργος Θεοχάρης, Στίπας, Δημητρός Ραφαλιάς, Μπουδούρης, Φωτιάς, Πινότσης, Βοβολίνης από τήν Ύδρα, Γιάννης Θεοφιλόπουλος (Καραβόγιαννος) από τά Λαγκάδια καί Γιάννης Δημολίτσας (Πατατούκος) από τήν Πάργα.\n«- "Απ΄τήν Πάργα είσαι";\n- "Ναί καπετάνιε. Είμαι ο Γιάννης Δημολίτσας, μά οι Ψαριανοί μέ φωνάζουν Πατατούκο".\n- "Καί πώς βρέθηκες σέ τούτα τά μέρη;"\n- "Όταν οι Εγγλέζοι, καπετάν Γιακουμάκη, πούλησαν τήν πατρίδα μου τήν Πάργα στόν Αλή πασά, ξενιτεύτηκα. Μπήκα σ' ένα καράβι νά δουλέψω. Ήταν τού γιού τού καπετάν Νικολή τού Αποστόλη".\n- "Θά μπορέσεις νά φτιάξεις ένα μπουρλότο;"\n- "Θά μπορέσω. Νά πάρω καί τόν Ρώσο τόν Ιβάν Αφανάσιεφ πού είναι γεμιτζής στό καράβι τού καπετάν Λάζαρου Λαλεχού;"\n- "Καί τό ρωτάς;"\nΔούλεψαν ασταμάτητα νύχτα μέρα καί μπόρεσαν νά ετοιμάσουν τό μπουρλότο. Έλειπε τώρα ο καπετάνιος του, ο μπουρλοτιέρης. Ο καθένας δίσταζε. Ποιός νάμπει σέ τούτο τό καράβι πού τόσο βιαστικά τό κάνανε μπουρλότο.»\nΠριν ξημερώσει η 25η Μαΐου 1821, ο Υδραίος Γιώργος Θεοχάρης οδήγησε εναντίον τού δίκροτου τό πυρπολικό, πού είχε κατασκευαστεί από τόν Πατατούκο. Πλήρωμα του είχε τόν Αντώνη Γκίκα Ζερβό, τόν Κωνσταντή Αμοργιανό καί άλλους ναυτικούς από διάφορα αιγαιοπελαγίτικα νησιά. Ο τιμονιέρης του Ζερβός τό έφερε από τήν ξηρά, αλλά οι Τούρκοι πού τόν έβλεπαν από τήν παραλία άρχισαν νά τόν πυροβολούν. Αλλά καί οι Τούρκοι από τό ντελίνι (navire de ligne = πολεμικό τής γραμμής) άρχισαν νά κανονιοβολούν τό πυρπολικό. Ο Ζερβός όμως κατόρθωσε μέσα από καταιγισμό πυρών νά κολλήσει τό πυρπολικό στό τούρκικο καράβι. Ο Θεοχάρης έβαλε τή φωτιά καί όλοι μαζί πήδησαν στή βάρκα γιά νά φύγουν. Έμεινε μόνο ο τιμονιέρης Γκίκας Ζερβός, τόν οποίον σκότωσαν οι Τούρκοι αφού κατάφεραν νά ξεκολλήσουν τό μπουρλότο από τή φρεγάτα τους.\nΟι Έλληνες ναυτικοί δέν τά παράτησαν. Κατασκεύασαν δύο ακόμα πυρπολικά, τά οποία θά τά οδηγούσε τό ένα ο Δημήτρης Παπανικολής καί τό άλλο ο Γιώργης Καλαφάτης. Ο Καλαφάτης, ένα μήνα πρίν, όταν οι Ψαριανοί προεστοί είχαν απορρίψει τό καράβι του από τόν στόλο του νησιού τους, είχε προσφερθεί νά τό κάνει πυρπολικό καί νά τό οδηγήσει ο ίδιος σέ όποια επιχείρηση θά τού ανέθεταν. Τά χαράματα τής 27ης Μαΐου 1821, ξεκίνησαν ο Καλαφάτης καί ο Παπανικολής μέ τά πυρπολικά τους γιά τό παράτολμο εγχείρημα. Ο ελληνικός στόλος κανονιοβολούσε διαρκώς τό τουρκικό ντελίνι γιά νά καλύψει τούς μπουρλοτιέρηδες.\nΨύχραιμα, μά στά γρήγορα, οι ναύτες πετάνε τούς γάντζους καί δένουν κολλητά τό μπουρλότο στό ντελίνι. Ύστερα πηδάνε στή βάρκα τους. Ο Παπανικολής μέ τό μπαρουτοφάγο, βάζει φωτιά στίς μίνες τής μπαρούτης καί πηδάει κι αυτός στή βάρκα πού τόν πρόσμεναν οι συντρόφοι του. Στά γρήγορα λάμνουν τά κουπιά νά ξεμακρύνουν καί νά γλυτώσουν. Φωτιά ξεπετάγεται απ' τή μπουκαπόρτα τής πλώρης τού βασέλου. Σάν τήν είδανε οι Έλληνες, ξεσπάνε σέ χαρμόσυνα ξεφωνητά.\nΚατά τίς δέκα, καπνός φτάνει μεσούρανα καί τρομερός κρότος, λές καί πέσανε πενήντα αστροπελέκια αντάμα. Η φωτιά είχε φτάσει στό τζεπχανέ, μπαρουταποθήκη, καί τό ντελίνι τινάχτηκε στόν αέρα. Γέμισε η θάλασσα κουφάρια, ξύλα, σίδερα, άρμενα. Γιά πολλά χρόνια, ως τό 1854, τά λείψανα τού καραβιού φαίνονταν στό βυθό. Απ΄τούς χίλιους εκατό τσούρμο καί ασκέρια, πού είχε η φρεγάτα, ούτε εκατό δέν προκάνανε νά φύγουν. Στό σουλτάνο Μαχμούτ δέ θά ομολογήσουν τήν αλήθεια. Θά τού πούν πώς τάχα η θάλασσα σέ άγρια φουρτούνα αφάνισε τό καράβι του.»\nΟ Παπανικολής, ο πρώτος μπουρλοτιέρης τού Αγώνα, κατέκαψε τό τουρκικό δίκροτο τό οποίο βούλιαξε αύτανδρο, παρασύροντας μαζί του στόν υπόγειο τάφο χίλιους μουσουλμάνους καί μερικούς σκλάβους Χριστιανούς πού δούλευαν στά αμπάρια του. Τό μπουρλότο τού Παπανικολή σκόρπισε τόν τρόμο στόν τουρκικό στόλο, ο οποίος θά έσπευδε νά εξαφανισθεί μέσα στά στενά τού Ελλησπόντου. Οι Ρωμιοί ναυτικοί θά κυριαρχούσαν στό Αρχιπέλαγος μέ τά μικρά σιτοκάραβά τους καί θά μπορούσαν στή συνέχεια νά βοηθήσουν στήν πολιορκία τών παραθαλάσσιων πόλεων τού Μοριά καί τής Ρούμελης.\nΟ Δημήτριος Παπανικολής καταγόταν από τά Ψαρά καί ήταν γιός τού Γεωργίου Παπανικολή, ο οποίος ήταν ξακουστός γιά τίς συγκρούσεις του μέ τούς Αλγερινούς πειρατές. Ο μικρός Δημήτρης σέ ηλικία μόλις δεκαπέντε ετών, κατά τή διάρκεια μίας τρικυμίας, είχε καταφέρει μόνος του ανάμεσα στούς υπόλοιπους ναύτες, νά ανέβει στό πιό ψηλό κατάρτι καί νά δέσει τό πανί πού είχε λυθεί σώζοντας τό καράβι τού πατέρα του από πιθανό ναυάγιο. Σέ ηλικία δεκαεννέα ετών ήταν ήδη πλοίαρχος, ενώ υπάρχουν πολλές μαρτυρίες τής εποχής γιά τήν παλληκαριά καί τό θάρρος του.\nΟι πυρπολητές πού ακολούθησαν τόν Παπανικολή στό τολμηρό εγχείρημά του ήταν οι Ιωάννης Θεοφιλόπουλος, Πλημμές, Καμπούρης, Κασσέτας, Σταματάρας, Γιαννάρας, Διασσάκης, Κονδήλος, Χατζή Ζαχαριάς, Κομνηνός, Ζεύλης, Μικέ Ντεληγιάννης, Χατζή Μανιάτης, Χωριάτης, Πιππίνος, Γεωργίου, Βρουλιώτης, Παργιανός, Αθανάσιεφ, Κεφαλής καί Λέλες.\n«But no place suffered like Aivali, or Cydonia. This flourishing and most interesting spot, was inhabited solely by Greeks; who enjoyed the rare privilege of living under their own town rulers. There were 30,000 inhabitants in the town previous to the revolution, many of whom however had fled. It had a college, and its population was one of the most enhghtened of any Greek town. Situated as they were in the heart of the Turkish empire, the thought of revolt could never have entered their minds;\nBut the Pasha of the province was determined that it should; he therefore, upon pretence of the discovery of a conspiracy, sent a thousand soldiers to be quartered among them. The next day a larger number arriving, began to commit every outrage upon the inhabitants, and wanted only an excuse, to fall upon and massacre them.\nThe third day, the Greek fleet appeared off the harbour, but merely by accident, not having had any communcation with it. This however was the signal for the Turks, who began to massacre all that fell in their way, and set fire to the houses.\nAll the men, the young and aged, were murdered in cold blood; the women and boys, whose beauty made them valuable prizes, were carried off, to sell in the markets of Constantinople, and serve the brutal lusts of the rich. The buildings were all burnt, and of the flourishing Aivali, there remained but the ashes of its houses and the bones of its inhabitants.»\nHistorical Sketch of the Greek Revolution - Samuel Gridley Howe (1801 - 1876)\nΈπαχτος - Αποτυχία τού μπουρλοτιέρη Παξινού\nΗ Ναύπακτος αποτελούσε τήν πιό ισχυρή ναυτική βάση τών Τούρκων στόν Κορινθιακό κόλπο. Προστατευμένη η πόλη καί τό φρούριό της από τά ισχυρά καστέλια τού Ρϊου καί τού Αντιρρίου θεωρείτο από τούς Οθωμανούς απρόσβλητη. Κάθε απόπειρα γιά επίθεση εναντίον της ήταν καταδικασμένη σέ αποτυχία. Κι όμως οι οπλαρχηγοί Διαμαντής Χορμόβας, Κωνσταντίνος Σιαδήμας καί Γεώργιος Πιλάλας μέ 3000 άνδρες επιχείρησαν νά επιτεθούν στήν πόλη. Χωρίς όμως κανόνια καί πλοία η πολιορκία δέν θά έφερνε κάποιο θετικό αποτέλεσμα καί γι' αυτό ζήτησαν ενίσχυση από τά νησιά.\nΤήν άλλη μέρα, ο Διαμαντής Χορμόβας εξόρμησε μέ τά παλλικάρια του γιά τήν κατάληψη τού Αντιρρίου. Σέ ένα παράτολμο επιχείρημα, προσπαθώντας νά ανέβει στίς επάλξεις τού κάστρου, σωριάστηκε νεκρός από βόλι, αναγκάζοντας τά παλληκάρια του σέ υποχώρηση. Μετά τήν αποτυχία τού Χορμόβα, αποφασίστηκε η πυρπόληση τού τουρκικού στόλου από τόν υποπλοίαρχο Γιώργο Μυργιαλή, πού υπηρετούσε στόν "Αχιλλέα" τού Νικολάου Μπόταση, καί από τόν ναύτη Γεώργιο Παξινό πού υπηρετούσε σέ πλοίο τής Μπουμπουλίνας.\nΟ Nικόλαος Mπότασης υπήρξε ο Γενάρχης τών Mποτασαίων. Ήταν γεννημένος στό Kρανίδι, αλλά ανδρώθηκε στίς Σπέτσες. Oι τρείς γίοι του, ο Γκίκας, ο Aναγνώστης καί ο Παναγιώτης μαζί μέ τόν πατέρα τους είχαν δημιουργήσει μία πλούσια οικογένεια η οποία διέθετε τά μεγαλύτερα καί τά καλύτερα πλοία τών Σπετσών, τή ναβέττα "Αχιλλεύς" καί τήν γκαβάρα "Διομήδης", 460 τόννων. Oι Mποτασαίοι δαπάνησαν γιά τίς ανάγκες τού Aγώνα, σύμφωνα μέ τόν βιογράφο τους Αναστάσιο Γούδα σύνολικά 61.861 ισπανικά τάληρα.\n- «Καπετάν Νικολάκη Μπόταση, λόγου μου δέχομαι νάμπω καί νά κουμαντάρω τό μπουρλότο.»\n- «Πώς σέ λένε λεβέντη μου;»\n- «Τ' όνομά μου είναι Γιώργης Ανεμογιάννης απ' τούς Παξούς καί γι' αυτό οι πιό πολλοί μέ φωνάζουν Παξινό.»\n- «Σέ ποιό καράβι είσαι γεμιτζής;»\n- «Στής Λασκαρίνας τής Μπουμπουλίνας.»\n- «Τί ζητάς γιά πλερωμή;»\n- «Άν δώσει ο Θεός καί πετύχω, δώσε μου δέκα τάλλαρα νά τά κάνω χάρισμα τής αρραβωνιαστικιάς μου.»\nΟ Γιώργος Παξινός μπήκε στό μπουρλότο ολομόναχος. Στάθηκε στό διάκι κι άρπαξε στά χέρια του τή λαγουδέρα. Ξωπίσω έσερνε τή βάρκα πού θά τόν έπαιρνε ύστερα από τή φωτιά. Ήταν μέσα σ' αυτή ο Μυργιαλής μέ δέκα ακόμα γεροδεμένα παλληκάρια γιά λαμνοκόπους. Πιό πέρα ακολουθούσε ο Ανδριανός Σωτηρίου μέ τό καράβι του "Λυκούργος" νά τούς πάρει. Ήταν αυγή στίς 10 Ιουνίου 1821, όταν μέ πρίμο καιρό καί μ' ολοφούσκωτα πανιά ξεκίνησε ο Ανεμογιάννης.\nΟι Τούρκοι σάν βλέπουν τό ελληνικό καράβι τό βάζουν στό κανονίδι καί από τή στεριά καί από τό μπούρτζι (παράκτιο οχυρό). Ο Παξινός ατάραχος έχει σκοπό νά φέρει τό μπουρλότο ανάμεσα στ' αραγμένα εχθρικά πλοία. Οι μπάλλες τών κανονιών πέφτουν γύρω απ' τό μπουρλότο του. Κι όσο ζυγώνει, τά βόλια απ' τίς ντουφεκιές χαλάζι. Γιά κακή του τύχη τό μπουρλότο αρπάζει φωτιά καί καίγεται.\n- «Πέσε στή θάλασσα Γιώργη νά σέ γλυτώσουμε. Θά σέ κάψει η φωτιά!»\n- «Λευτεριά ζητάμε ορέ αδέρφια, κι εγώ γιά τήν πίστι μας θέλ' αποθάνει πρώτος, μά τήν χρυσή πατρίδα μας άν διά μιάς καή ο φλόκος!»\nO Παξινός μήν μπορώντας νά παραμείνει περισσότερο στό σκάφος πού καιγόταν, έπεσε στη θάλασσα καί άρχισε νά κολυμπά πρός τά ελληνικά πλοία. Μάταια όμως. Καθώς είχε οδηγήσει τό μπουρλότο μέχρι απόσταση βολής πιστολιού από τά εχθρικά σκάφη, έξι λέμβοι, πού στάλθηκαν επίτηδες, τό απώθησαν μέ αποτέλεσμα νά καεί άσκοπα. Καί όχι μόνον αυτό. Συνέλαβαν ζωντανό τόν άτυχο Παξινό, τόν οποίο ανέμενε φρικτή τύχη. Μεταφέρθηκε στήν τουρκική ναυαρχίδα, στό κατάστρωμα τής οποίας, αφού σουβλίστηκε μέ τέχνη ώστε νά μείνει ζωντανός, ψήθηκε σέ σιγανή φωτιά, ενώ οι σπαρακτικές κραυγές του έφθαναν μέχρι τά ελληνικά πλοία. Στή συνέχεια τό καμμένο σώμα του κρεμάστηκε από τά τείχη τής Ναυπάκτου. Η αρραβωνιαστικιά του η Κωνσταντινιά Λέκα ούτε τά τάλληρα θά έπαιρνε ούτε καί θά ξανάβλεπε τόν αγαπημένο της. Δέν παντρεύτηκε ποτέ της καί τό 1871 ταξίδεψε τό ταξείδι χωρίς επιστροφή καί πήγε νά τόν συναντήσει.\nΣάμος - Λυκούργος Λογοθέτης\nΤόν Μάϊο τού πρώτου έτους τής Ελευθερίας, τά ελληνικά πλοία διέσχιζαν ανενόχλητα τό Αιγαίο Πέλαγος. Μόνο μελανό σημείο ήταν η ανυπακοή τών πληρωμάτων καί η φιλαρχία τών καπετάνιων, γεγονός πού οδηγούσε σέ αναρχία, ότι χειρότερο μπορούσε νά υπάρξει γιά τήν αποτελεσματικότητα τού ελληνικού στόλου. Εν τώ μεταξύ, η αργοπορία τού τουρκικού στόλου, οδηγούσε τό ένα νησί μετά τό άλλο στόν ξεσηκωμό. Στήν Κάσο ο πλοίαρχος Θεόδωρος Κανταρτζόγλου ξεσήκωσε τό νησί καί ακολούθησε η Κάρπαθος, η Δήλος, η Νίσσυρος, η Κάλυμνος, η Λέρος, η Πάτμος. Η Σάμος σήκωσε τήν σημαία τού Σταυρού στίς 17 Απριλίου 1821, όταν εμφανίστηκαν στίς ακτές της δύο σπετσιώτικα πλοία τά οποία καί βύθισαν ένα τουρκικό μπρίκι.\nΗ Σάμος, τού Πυθαγόρα καί τού Αρίσταρχου, πανέμορφο νησί από τήν αρχαιότητα είχε γνωρίσει ημέρες δόξας καί πλούτου. Αλλά τόν 14ο αιώνα είχε γίνει στόχος μουσουλμάνων πειρατών καί τελικά καταληστεύθηκε, ρημάχθηκε καί ερημώθηκε, μέχρι πού τήν εποίκησε ο γενίτσαρος ναύαρχος τού οθωμανικού στόλου Κιλίτζ Αλή τόν 16ο αιώνα, μέ Χριστιανούς από τή Μικρά Ασία, τή Χίο καί τήν Εύβοια. Τό 1714, κατοικούσαν στή Σάμο 15000 κάτοικοι, ενώ μετά τά Ορλωφικά, μετανάστευσαν πρόσφυγες από τήν Πελοπόννησο καί τά νησιά τού Αιγαίου μετατρέποντάς τη σέ μία πλούσια καί εύπορη πόλη.\nΣτήν εξεγερμένη πλέον Σάμο έφθασε ο Λυκούργος Λογοθέτης στίς 24 Απριλίου 1821 γιά νά εδραιώσει τήν επανάσταση αλλά καί νά οργανώσει τήν εσωτερική διοίκηση. Τό πραγματικό του όνομα ήταν Γεώργιος Παπλωματάς καί είχε γεννηθεί στό Καρλόβασι τό 1772. Ήταν γιός τού Γιάννη καί τής Μαρούδας Παπλωματά καί είχε σπουδάσει στήν Κωνσταντινούπολη, όπου διορίστηκε γραμματέας στό Πατριαρχείο. Λίγα χρόνια αργότερα, έφυγε γιά τίς Παραδουνάβιες Ηγεμονίες, όπου διορίστηκε γραμματέας τού ηγεμόνα τής Βλαχίας, Κωνσταντίνου Υψηλάντη. Ο Αλέξανδρος Σούτσος τόν προβίβασε σέ Λογοθέτη καί τόν τίτλο αυτό χρησιμοποίησε ως όνομα στό υπόλοιπο τής ζωής του.\nΟ Λογοθέτης επέστρεψε στή Σάμο τό 1808, όπου υπήρχε έντονη διαμάχη μεταξύ δύο παρατάξεων γιά τή διοίκηση τού τόπου. Οι προοδευτικοί "Καρμανιόλοι" καί οι συντηρητικοί "Καλλικάντζαροι" βρίσκονταν σέ οξεία αντιπαράθεση. Ο Λυκούργος Λογοθέτης είχε τεθεί στό πλευρό τών δημοκρατικών Καρμανιόλων. Τελικώς επικράτησαν οι Καλλικάντζαροι τών προυχόντων πού εξόρισαν τόν Λογοθέτη στήν Σμύρνη.\nΟ Λογοθέτης, όταν επέστρεψε μετά τήν κήρυξη τής επαναστάσεως στό νησί του, έθεσε τέρμα στήν αναρχία καί οργάνωσε τέσσερα στρατιωτικά σώματα τίς χιλιαρχίες, επικεφαλής τών οποίων διορίσθηκαν οι Κωνσταντής Λαχανάς, Κωνσταντής Κονταξής, Σταμάτης Γεωργιάδης καί Εμμανουήλ Μελαχροινός. Παράλληλα εισήγαγε σύστημα πολιτικό, σύμφωνα μέ τό οποίο η εξουσία πήγαζε από τόν λαό, ενώ οργάνωσε άριστα τήν άμυνα τού νησιού.\nΟι Σάμιοι διαρκώς επιχειρούσαν καταδρομές στή μικρασιατική ακτή μέ σκοπό νά αποτρέψουν τούς Τούρκους νά κάνουν απόβαση στό νησί τους από τήν ακτή τής Μύκαλης. Όσες φορές καί νά προσπάθησαν τά τουρκικά αγήματα νά αγκιστρωθούν στό νησί απέτυχαν όπως αφηγούνται οι έφοροι τής Σάμου:\n"Επειδή επήραν από Κουσάντασι αρκετούς Κρητικούς (εννοούν Τούρκους) διά τήν έλλειψιν, τούς ανδρειοτέρους, καί έκαμαν τήν συνηθισμένην τούρκικην φαντασίαν μέ τάς συχνάς μπάλας των, τάχα διά νά μάς φοβίσουν, όμως ημείς, δυνάμει τού Τιμίου Σταυρού, αντεστάθημεν γενναίως, ως νά ήσαν πλοιάρια.\nΠαρατηρήσας ο εχθρός μας έν μέρος έχον βάρδιαν τριάντα μόνους άνδρας τρέξασα η δυνατωτέρα εις βοήθειαν τής άλλης, όμως αδελφοί, τόσον ηφανίσθησαν οι εχθροί ώστε οι μείναντες ζωντανοί έπεσαν εις θάλασσαν, οι δέ θανατωθέντες είναι τόν αριθμόν διακόσιοι. Λοιπόν αδελφοί, μή δειλιάτε ακούοντας τόν αριθμόν τών τόσων καραβίων, επειδή τούς κρατούμεν γενναίως.\nΑφήσαμεν όλας μας τάς χρειώδεις υπηρεσίας, τά μούρκια μας καί τά χωράφια καί τά κατέφαγαν τά ζώα καί στέκομεν μόνον εις τά άρματα. Λοιπόν αδελφοί, διά τό Γένος, διά τήν φιλογενειάν σας, διά τά ηρωϊκά σας κατορθώματα μήν αμελήσετε αλλά προφθάσατε γλήγορα καί χωρίς αναβολήν."\nΣτίς αρχές Ιουλίου ξαναβγήκε η αρμάδα τού σουλτάνου στό Αιγαίο Πέλαγος μέ ναύρχο τόν Καρά Αλή. Περιελάμβανε δώδεκα κορβέτες, έξι φρεγάτες καί δεκάδες μικρότερα πλοία. Η εντολή τού σουλτάνου πρός τόν καπιτάν πασά ήταν νά σβήσει τό νησί τής Σάμου από τόν χάρτη. Ο τουρκικός στόλος έφθασε στά νερά τής Σάμου στίς 3 Ιουλίου 1821 καί άρχισε νά κανονιοβολεί τήν παραλία τής πρωτεύουσας μέ πυκνότατα πυρά. Κατόπιν, οι εχθρικές δυνάμεις επιχείρησαν απόβαση, τήν οποία όμως απέκρουσαν επιτυχώς οι Σάμιοι χάρις τόν ηρωισμό τους αλλά καί τήν οργανωμένη αντίσταση τού Λογοθέτη.\n"Ο Θεός τών δυνάμεων είναι μαζί μας. Αυτός ως παντοδύναμος θά πολεμήση τούς εχθρούς, Θά νικήσωμεν καί θά έλθη ημέρα πού θά βραβευθούν οι αγώνες μας. " Λυκούργος Λογοθέτης\nΜάλιστα ο Λογοθέτης είχε ντύσει τίς γυναίκες μέ αντρικά ρούχα καί τούς είχε δώσει κοντάρια γιά νά φαίνονται οι αμυνόμενοι πολλαπλάσιοι. Ο "Κάβο Τζωρτζής", πού επιχείρησε ο Καπλάν αγάς νά αποβιβαστεί, βάφτηκε κόκκινος από τό αίμα τών Τούρκων καί από τότε κράτησε τό όνομα "Κάβο Φονιάς". Όλες οι λέμβοι τών Οθωμανών βούλιαξαν στή θάλασσα. Τά κανόνια πού διηύθυναν οι Σταμάτης Γεωργιάδης, Εμμανουήλ Μελαχροινός, Εμμανουήλ Μαθιουδάκης, Χριστόδουλος Πασχάλης καί Πανταζής προξένησαν απίστευτη φθορά καί πολλούς νεκρούς. Ο αρχηγός τής αποβατικής δύναμης Καπλάν αγάς σκοτώθηκε.\nΑπό τήν Σμύρνην καί τήν Νέαν Έφεσον εστέλλοντο εκθέσεις μέ παράπονα πρός τόν σουλτάνον καί εζητούσαν πολεμικήν ενέργειαν πρός εκμηδένισιν τής Σάμου. Ο σουλτάνος ηγανάκτησε καί εζήτησε νά τού φέρουν γεωγραφικόν χάρτην διά νά ιδή πού ευρίσκετο καί πόση ήτο η Σάμος. Αφού παρετήρησε τό στενόν θαλάσσιον χώρισμα μεταξύ τής Σάμου καί τής μικρασιατικής ακτής παρήγγειλε νά δοθή αμέσως η εντολή νά τό επιχώσουν καί νά τό καταστήσουν διαβατόν διά νά περάσουν εις τήν Σάμον τουρκικά στρατεύματα.\nΑι σουλτανικαί διαταγαί πού εδόθησαν εις τόν Καρά Αλήν ήσαν φοβεραί. Ο σαμιακός πληθυσμός έπρεπε ν' αφανισθή. Οι άνω τών οκτώ ετών άνδρες νά φονευθούν, τά κάτω αυτής τής ηλικίας παιδιά νά περιτμηθούν καί αι γυναίκες όλαι νά συρθούν εις τήν αιχμαλωσίαν.\nΤό μόνο πού κατάφερε ο Καρά Αλής ήταν νά σκοτώσει μέ φρικτό θάνατο δύο ελληνόπουλα πού είχε αιχμαλωτίσει από ένα σαμιακό πλοιάριο. Τά πασάλειψε μέ κατράμι, τά κρέμασε από τά πόδια στό κατάρτι τής ναυαρχίδος γιά νά φαίνονται από τήν ακτή καί τούς έβαλε φωτιά. Στή συνέχεια μή θέλοντας νά θυσιάσει άλλους άντρες του, έστειλε μεταγωγικά σκάφη στήν απέναντι ακτή τής Μυκάλης (Τσαγκλί) καί τής Νέας Εφέσου (Κουσάντασι) γιά νά μεταφέρουν από εκεί 7000 ατάκτους καί νά τούς αποβιβάσουν στήν Σάμο.\nΤήν κρίσιμη αυτή ώρα, 7 Ιουλίου 1821, έφθασε ο ελληνικός στόλος, συγκροτημένος από τρείς ναυτικές μοίρες, τίς οποίες αποτελούσαν τριάντα υδραίικα πλοία μέ αρχηγούς τούς Γιακουμάκη Τομπάζη, Αναστάσιο Τσαμαδό, Γιάννη Βούλγαρη καί Λάζαρο Λαλεχό, είκοσι έξι σπετσιώτικα, μέ αρχηγούς τούς Γκίκα Τσούπα, Θεοδόση Μπόταση, Ιωάννη Κυριακού, Κωνσταντίνο Μπουκουβάλα, Ιωάννη Κούτση, Θεοδωράκη Μέξη, Ανάργυρο Ανάργυρου, Δημήτρη Μπούκουρη, Αδριανό Σωτηρίου, Δημήτριο Ορλώφ καί Νικόλα Ράπτη καί τριάντα ένα ψαριανά σύν τέσσερα πυρπολικά καί δέκα μίστικα μέ καπετάνιους τούς Νικολή Αποστόλη, Γιάννη Καλάρη, Δημήτρη Λένο, Αντώνη Σαρή, Γιώργη Μικέ, Νικόλα Χ. Κοτζιά, Γιώργη Σκανδάλη, Κωνσταντή Καμπούρη, Μανώλη Βαλαβάνο, Γεώργιο Παγκάρα, Νικόλα Αργύρη καί Ανδρέα Γιαννίτση.\nΜέ τόσους όμως αρχηγούς ο συντονισμός ήταν πολύ δύσκολος. Παρά ταύτα, τά ελληνικά πλοία έδρασαν αποτελεσματικά. Εισπλέοντας στό στενό βρήκαν τά τουρκικά μπεϊλίδικα γεμάτα ασκέρια. Μόλις τά πληρώματά τους είδαν τά ελληνικά πολεμικά, καί καθώς δέν μπορούσαν νά επικοινωνήσουν μέ τόν δικό τους στόλο, καταπτοήθηκαν καί ετράπησαν σέ φυγή. Έξι μεταγωγικά (τρανσπόρτα) ρίχθηκαν στήν ξηρά, ενώ αλλά δύο πυρπολήθηκαν. Οι ζεϊμπέκηδες βγαίνοντας μέ σπουδή από τά πλοία, έτρεξαν πρός τό εσωτερικό καί έτσι οι νησιώτες ανενόχλητοι έκαψαν τά υπόλοιπα έξι μεταγωγικά. Αργότερα, οι άτακτοι Τούρκοι ξέσπασαν στούς Ρωμιούς κατοίκους τού Κουσάντασι, τούς έκαψαν τά σπίτια καί έσφαξαν 400 από αυτούς. Ο έντιμος διοικητής τής Νέας Εφέσου Ερέζογλου δέν μπόρεσε νά αποσωβήσει τίς σφαγές.\nΚατά τόν Ιούλιον τού 1821 σύμπασαι καί αι τών τριών νήσων μοίραι εκπλέουσιν επί τά παράλια τής Ιωνίας, όπου καταπλεύσαντες εις Μυκάλην (Τσαγλί) απέναντι τής Σάμου ενέπρησαν οκτώ πολεμίας ναύς, κακείθεν ορμώσιν εις αναζήτησιν τού τουρκικού ναυτικού, όντος εξ 25 πλοίων μικρών τε καί μεγάλων, παραπλεόντων τήν νήσον εκείνην.\nΆμα ούν οι Έλληνες μακρόθεν κατοπτεύσαντες τούς πολεμίους απάραντες καί επιτεθέντες τρέπουσιν εις φυγήν καί καταδιώκοντες καταλαμβάνουσι παρά τή Κώ, όπου συναφθείσης μάχης σφοδράς εμπίπρανται τρία πυρπολικά εις μάτην καί τέταρτον υδραϊκόν καταληφθέν υπό τών εν αυτώ ενέπεσεν εις τάς χείρας τών Οθωμανών, καθώς καί η ιμιολία (γολέττα) Ιωάννου τού Βρατσάνου Ψαριανού παρ' ολίγον εκεινδύνευε νά πάθη τό αυτό, ειμή έσπευδεν Γκίκας ο Τσούπας πλοίαρχος Σπετσιώτης. Επί τούτοις στραφείσαι αι μοίραι εις Ρόδον, αι μέν δύο απήλθον εις τά ίδια, η δέ ψαριανή εις Γέροντα καί κακείθεν εις Ψαρρά.\nΠασπαλιώτη Γεωργίου, Βίος Παπανικολή εκ Ψαρών, εν Ερμουπόλει 1865\nΑνίκανος ο τουρκικός στόλος νά επέμβει, αποχώρησε καί κατέφυγε στήν Αλικαρνασσό (Μπουντρούμ). Τόν ακολούθησε ο ελληνικός στόλος καί στίς 12 Ιουλίου 1821 τόν πρόλαβε στό στενό μεταξύ Κώ καί Αλικαρνασσού. Καθώς ο άνεμος γύρισε ενάντιος στά ελληνικά πλοία, αυτά αναγκάστηκαν νά φύγουν καί μάλιστα χωρίς τάξη. Κατά τήν υποχώρησή τους, τά πυρπολικά πού ήταν παλιά καί δυσκίνητα, πυρπολήθηκαν από τά πληρώματα τους, τά οποία διέφυγαν στά πλοία τού στόλου μέ τίς βάρκες τους. Μέ δυσκολία διέφυγε τή σύλληψη τό βραδυκίνητο μίστικο τού Iωάννου Βρατσάνου, τόν οποίο διέσωσε ο Σπετσιώτης πλοίαρχος Γκίκας Τσούπας. Η καταστροφή τών πυρπολικών δημιούργησε πύρινη ζώνη μεταξύ τών δύο στόλων καί τά ελληνικά πλοία επωφελήθηκαν καί κατέφυγαν στόν όρμο τού Γέροντα, όπου ο τουρκικός στόλος φοβούμενος τά πυρπολικά, δέν τόλμησε νά καταδιώξει.\nΗ τρικυμία πού ακολούθησε, σκόρπισε τόν ελληνικό στόλο καί τμήματα του κατέφυγαν στή Λέρο, τή Σάμο καί τήν Κάλυμνο. Ο τουρκικός στόλος, πού βρισκόταν μέχρι τήν ώρα εκείνη στήν Κώ, έπλευσε στή Ρόδο, όπου συνάντησε αιγυπτιακή μοίρα από δεκατέσσερα πλοία μέ διοικητή τόν Ισμαήλ Γιβραλτάρ. Ενωμένοι τώρα ο τουρκικός μέ τόν αιγυπτιακό στόλο γύρισαν στήν Κώ, γιά νά προετοιμάσουν τήν επίθεσή τους κατά τών Ελλήνων. Εκείνοι πάλι μεταστάθμευσαν απέναντι στή Νίσυρο καί στά συμβούλια πού ακολούθησαν, επικράτησε διχογνωμία καί διατυπώθηκαν αλληλοκατηγορίες. Τά πληρώματα, σέ έξαψη, ζήτησαν νά γυρίσουν στά νησιά τους ενώ υπήρχε έλλειψη σέ πολεμοφόδια καί πυρπολικά. Ήταν μία έκρυθμη κατάσταση, η οποία ανάγκασε τούς Υδραίους καί τούς Σπετσιώτες προκρίτους νά στείλουν γράμματα γεμάτα συμβουλές καί υποσχέσεις. Προσπάθησαν πολύ οι απεσταλμένοι τών νησιών γιά νά πείσουν τά πληρώματα νά μείνουν. Τούς έταξαν ότι θά τούς έστελναν τό συντομότερο τροφές, πολεμοφόδια καί χρήματα.\nΣτίς 29 Ιουλίου 1821 συναντήθηκαν οι δύο στόλοι καί αντάλλαξαν κανονιές, ο σφοδρός όμως άνεμος τούς σκόρπισε. Τότε ο ελληνικός στόλος κατέφυγε στήν Πάτμο καί τή Σάμο. Οι Τούρκοι δέν τούς κατεδίωξαν ούτε επιχείρησαν απόβαση στη Σάμο. Στίς αρχές Αυγούστου φάνηκε ο μουσουλμανικός στόλος στά νερά τής Λέρου, πλανήθηκε κατόπιν γιά λίγες μέρες στό Ικάριο πέλαγος καί τελικά στράφηκε στό βορρά καί μπήκε στόν Ελλήσποντο. Οι Έλληνες τόν ακολούθησαν από μακριά καί μετά γύρισαν στά νησιά τους. Ωστόσο, φάνηκε πολύ έντονα καί αυτή τή φορά η έλλειψη γενικού αρχηγού του στόλου καί η απειθαρχία τών πληρωμάτων.\nΑναστάσιος Γούδας γιά τόν Ιάκωβο Τομπάζη\nΗ πενθερά τού Ιάκωβου Τομπάζη τόν παρατηρούσε ότι κατέβαλε ανωτέραν τής δυνάμεώς του, κάθε φορά, χρηματικόν ποσόν γιά τίς ναυτικές εκστρατείες. Τού υπενθύμησε ότι έχει υιούς ανήλικας καί θυγατέρας. Ο δέ μετ' αταραξίας ψυχής απεκρίνατο:\n"Όταν τό Έθνος ελευθερωθή καί τά εμά τέκνα θά ώσιν ευτυχή. Περί τού Έθνους σήμερον πρέπει νά φροντίζωμεν, ουχί δέ περί τού μέλλοντος τών τέκνων μας."\nΜαντώ Μαυρογένους - ταινία\nΗμερολόγιο ναυάρχου Ιάκωβου Τομπάζη (σφαγή τών χατζήδων από τούς Σαχτούρη καί Πινότση)\nΠέμπτη 28 Απριλίου 1821.\nΕν τώ μεταξύ πρός τό γεύμα είδομεν αντίκρυ τόν Σαχτούρην καί τόν Πινότσην, οίτινες εφώρμησαν επάνω εις ένα καράβι τουρκικόν μέ πολλούς χατζήδες ερχόμενοι από τήν Κωνσταντινούπολιν καί επήγαιναν δι' Αλεξάνδρειαν μέ έναν μουλάν καί άλλες φαμίλες τούρκικες. Τά εδικά μας καράβια υποπτευόμενα μήπως ήταν κανένα από τά τής Σμύρνης καράβια τούρκικα, όπου είχον στράτευμα διά Πελοπόννησον, έξι βάρκες εστείλαμεν πρός βοήθειαν των διά νά τούς κυριεύσωσιν πλέον ευκόλως, αι οποίαι έπιασαν τούς Τούρκους καί όλους καί τούς έβαλαν εις τό καράβι τού Πινότση, εσκοτώθηκαν καί μερικοί.\nΤά δέ καράβια μας επήραν τήν πρέζαν καί έφυγαν. Η πρέζα είχε περισσότερον από έξ μιλλιούνια γρόσια, ωσάν πού ευρίσκοντο πολλά μπριλλάντια καί αδάμαντες, δώδεκα μανουάλια ασημένια, έξι χρυσά καί τρείς καθρέπται μεγάλοι περιτριγυρισμένοι μέ πολύτιμους λίθους.\nΔιονύσιος Κόκκινος γιά τίς αντιδράσεις τών ξένων στίς σφαγές τών Τούρκων\nΌλοι αυτοί οι ξένοι ευρόντες τότε πρωτοφανείς τάς αντεκδικήσεις τών Ελλήνων, πού εγενικεύθησαν πράγματι εις όλην τήν επαναστατημένην χώραν, ελησμόνησαν όχι μόνον περί ποίου αγώνος επρόκειτο τότε, αλλά καί ότι έγραφαν ιστορίαν ανθρωπίνων πολεμικών πράξεων, εις τήν οποίαν η αγριότης, αι βάρβαραι κρεουργίαι, είναι παλαιά σελίς καί δέν θά παύση νά ανανεώνεται εφ' όσον γίνονται πόλεμοι.\nΜάλιστα πρέπει νά ενθυμηθούν ότι πρό ολίγων μόλις δεκαετιών τότε εκυλίετο εις τό αίμα δι' ανηκούστων θηριωδιών τών ιδίων τών κυβερνήσεών της η Γαλλία. Ας αναφέρωμεν μόνον τήν Νάντην, όπου ολόκληρος ο άμαχος πληθυσμός, άνδρες, γυναίκες καί παιδιά κατεποντίζονται δι' ειδικών πλοιαρίων εις τά νερά τού Λουάρ από τόν Καρριέ, τόν εκτελούντα εντολάς κυβερνητών πού έχουν θέσιν εις τά εθνικάς σελίδας τής γαλλικής ιστορίας.\nΚαί πρός είκοσι μόλις ετών, ένας ευγενής καί επιφανής Άγγλος, ο ναύαρχος Νέλσων, αφού εξέκαμεν αρκετούς επαναστάτας Ιταλούς αιχμαλώτους, εκρέμασε από τό κατάρτι τής ναυαρχίδος του τόν επαναστάτην Ιταλόν ναύαρχον Καρατσιόλι, χωρίς κάν ο ατυχής Ιταλός νά έχη επαναστατήσει κατά τής Αγγλίας.\nΝαυτικά 1821 - Ορλάνδος\nΑντώνιος Ανδρέα Μιαούλη γιά τίς σφαγές στίς Κυδωνιές (Συνοπτική Ιστορία τών Ελληνικών Ναυμαχιών\n"Αφ' ού τά ελληνικά πλοία κατεδίωξαν τόν εχθρόν καί τόν ηνάγκασαν νά εισπλεύση εις Ελλήσποντον, εστράφησαν περιπλέοντα τήν Μικράν Ασίαν διά νά χορηγήσωσι πρός τούς κατοίκους τών παραλίων εκείνων βοήθειαν καί ταυτοχρόνων απέστειλαν τινά πλοία διά νά παρατηρώσι πλησιέστερον τά διάφορα παράλια.\nΈν εκ τών πλοίων τούτων ελθόν εις τόν στόλον περιπλέοντα μεταξύ Λέσβου καί Μοσχοννησίων, ανήγγειλεν ότι οι Κυδωνιείς καί Μοσχοννησιώται ευρίσκοντο εις μέγαν κίνδυνον καί εζήτουν τού στόλου τήν βοήθειαν.\nΠλήθος Ασιανών εφόρμησαν κατά τής πόλεως τών Κυδωνίων αφανίζον καί λεηλατούν εντός ολίγου αυτήν. Μαινόμενος δέ ο αρχηγός Τούρκος κατά τών κατοίκων αυτής, επρόσταξε τήν σφαγήν καί θανατωθέντες πλείστοι μόλις διεσώθησαν οι λοιποί κολυμβώντες εντός τών ελληνικών λέμβων, αίτινες εισήλθον εις τόν μικρόν αυτής λιμένα, πολεμούσαι μέ μέγα κίνδυνον καί περιέπλεαν επί τούτω τά πλησιέστερα τής πόλεως ταύτης παράλια. Μετά τήν φρικτήν ταύτην καταστροφήν, ηναγκάσθησαν τά ελληνικά πλοία νά μεταφέρωσι τούς διασεσωσμένους δυστυχείς Κυδωνιείς επί τών νήσων των."\nΓράμμα Υδραίων προεστών πρός ναύαρχο Τομπάζη (Φιλήμων)\n«Καπετάν Γιακουμάκη Νικολάου Τομπάζη\nΗ κοινή βουλή τής πατρίδος, θέλουσα νά διαφυλαχθή η καλή σύστασις καί ευταξία εις τόν στόλον της εις τόν παρόντα πόλεμον, απεκατέστησεν εσέ αρχηγόν εις τά καράβια της. Εσείς οι καπεταναίοι είσθε εις χρέος νά υπακούσητε εις τά διαταγάς καί παραγγελίας τού ειρημένου καπετάν Γιακουμάκη μέ πάσαν προθυμίαν, διά νά απολαύσητε εν καιρώ ομού μετά τής συντροφίας σας παρά τού Ορθοδόξου Βασιλέως μας καί τής αγαπητής πατρίδος τόν στέφανον τής δόξης καί τιμής.\nΎδρα τή 26 Μαΐου 1821»\nΙωάννης Φιλήμων - Σφαγές στό Αϊβαλί (Κυδωνιές) μετά τήν πυρπόληση τού δικρότου στήν Ερεσό\nΕάν η εν Ερέσω επιτυχία ησφάλισε κατά τήν περίοδον ταύτην τάς επαναστάσας νήσους, εξ εναντίας διεκινδύνευσε τούς τε Λεσβίους καί άπαντας τούς επί τής ασιατικής παραλίας Έλληνας, καίτοι μή επαναστάντας. Τρομοκρατία καθαρά ου μόνον ως εξουσία, αλλά καί ως όχλος, οι βάρβαροι σύστημα, ως είπομεν καί άλλοτε, είχον τήν εκδίκησιν κατά τών αθώων, όπου ουκ εφικνείτο η μάχαιρα αυτών κατά τών ενόχων. Διά τούτο οι ομόθρησκοι τών εν τώ πυρποληθέντι δικρότω καταστραφέντων Τούρκων Λέσβιοι εζήτησαν αίμα αντί αίματος παρά τών αθώων Χριστιανών τής νήσου καί μέγα μέρος τούτων ανιλεώς έσφαξαν, εξηνδραπόδισαν καί διήρπασαν. Υπό τήν αυτήν τότε υπέκυψαν συμφοράν καί οι επίσης αθώοι Κυδωνιείς, ως υποβλεπόμενοι πάντοτε, καθώς καί οι Σμυρναίοι, δι' ούς περί αυτών είπομεν λόγους.\nΑι Κυδωνίαι (Αϊβαλί τουρκιστί) εθεμελιώθησαν παρά τόν Αδραμυτικόν κόλπον τής Μικράς Ασίας περί τά τέλη τής ΙΗ' εκατονταετηρίδος παρά πρώτου τού Έλληνος Οικονόμου. Εξαισία εγένετο η πρόοδος τής πόλεως ταύτης, ού μόνον διότι ανέπτυξε τήν καλλιέργειαν τής ελαίας, πολλήν φιλεργίαν καί εμπορίαν, αλλά καί διότι ουδόλως κατώκουν εν αυτή βάρβαροι. Επομένως δέ πάς Έλλην εύρισκεν εκεί καί άνεσιν από τής τουρκικής μάστιγος καί ησυχίαν συνειδήσεως.\nΗ τουρκική βαρβαρότης τάς Κυδωνίας κατέστησε θέατρον συμφορών ανηκούστων καί μετέβαλεν εις σωρόν ερειπίων, εκδικουμένη τήν ελληνισμόν καί οφθαλμιώσα τά πλούτη τούτων. Καί κατά πρώτον, άμα κινηθέντων τών Ψαρών, τετρακισχίλιοι τών βαρβάρων εσκήνωσαν έξωθεν αυτής τής πόλεως λόγω ασφαλείας δήθεν. Τό προληπτικόν τούτο μέτρον τής εν Περγάμω τουρκικής αρχής, εις ήν υπήγοντο διοικητικώς αι Κυδωνίαι, προοιώνισε τήν προσεχή αυτών τύχην.\nΣτίς 3 Ιουνίου 1821, οι Κυδώνιοι βλέποντες τούς βαρβάρους ετοίμους πρός επίθεσιν, απέστειλαν τόν διδάσκαλον Βενιαμίν Λέσβιον πρός τόν ναύαρχον Τομπάζην παρακαλούντες, όπως προφθάση εν τή παραλία τάς λέμβους καί σώση τόν λαόν κινδυνεύοντα. Αι λέμβοι, ών τινες ένοπλοι υπήρχον, επλησίασαν ευθύς, οι Κυδώνιοι ήρξαντο φέρειν εις τήν ακτήν τά αδύνατα μέλη αυτών, οι Τούρκοι κωλύουσι κατά τούτων τηλεβολούσιν αι λέμβοι καί αμέσως η πόλις ανάστατος γίνεται διά τής σφαγής καί τής αιχμαλωσίας, διά τού πυρός καί τής λεηλασίας. Οι αγριώτεροι αλαλαγμοί τών βαρβάρων, αι ολολυγαί καί οι κοπετοί τών γυναικοπαίδων, αι φλόγες καί τών όπλων οι κρότοι μετέφερον τήν φρίκην τής σκηνής ταύτης καί πέραν τής πόλεως.\nΟύτω κατεστράφη τή 3η Ιουνίου 1821, ημέρα Παρασκευή, η πόλις τών Κυδωνιών, σφαγείσα καί αιχμαλωτισθείσα κατά τό έν τρίτον, λεηλατηθείσα κατά τό όλον καί αποτεφρωθείσα κατά κράτος. Γυναίκες, νεανίδες καί παίδες εδημοπρατήθησαν ως κτήνη εν ταίς αγοραίς τής Ασίας, κατεκλείσθησαν εν ταίς γυναικωνίτισι καί θύματα εγένοντο τής βδελυρίας τών βαρβάρων από τού ιδιώτου μέχρι τού μεγιστάνου. Οι διασωθέντες τών Κυδωνίων μετηνέχθησαν πρώτον εις Ψαρά καί διεσκορπίσθησαν έπειτα είς τε τά άλλας τού Αιγαίου νήσους.\nΝικολής Αποστόλης Ψαρά\nΑπόσπασμα Τρικούπης Σπυρίδων\nΜπουρλοτιέρης Παξινός 1821\nΠολεμικά πλοία 1821\nΠλοίο Θεμιστοκλής τού Τομπάζη


Από διαστημικές οδοντόβουρτσες μέχρι κούριερ για... Σελήνη παρουσίασαν μικροί εφευρέτες | Έθνος\nΑπό διαστημικές οδοντόβουρτσες μέχρι κούριερ για... Σελήνη παρουσίασαν μικροί εφευρέτες\nΕΛΛΑΔΑ 18.03.2019 13:33\nΤελευταία Ενημέρωση 19.03.2019 18:54\nΕκπρόσωποι της έδρας της NASA στην Ευρώπη αξιολόγησαν τους μικρούς επιστήμονες\nΥπηρεσίες κούριερ για το διάστημα, θερμοκήπια στην Σελήνη, ειδικές οδοντόβουρτσες για τους αστροναύτες αλλά και τρόπους ανύψωσης του ηθικού και της ψυχολογίας τους παρουσίασαν 54 μαθητικές ομάδες ρομποτικής από όλη την Ελλάδα που διαγωνίστηκαν το Σαββατοκύριακο στο μεγαλύτερο πανελλήνιο διαγωνισμό Εκπαιδευτικής Ρομποτικής, Έρευνας και Καινοτομίας, FIRST LEGO League, που πραγματοποιήθηκε στην Θεσσαλονίκη.\n«Φτιάξαμε το Rover. Ένα θερμοκήπιο το οποίο θα σταλεί στην Σελήνη σε μία οριοθετημένη περιοχή. Το πρόβλημα που θέλουμε να αντιμετωπίσουμε στην ουσία είναι τα ανακριβή δορυφορικά δεδομένα που έχουμε για την Σελήνη και το ανάγλυφό της. Οπότε για να φτιάξουμε μία βάση στη Σελήνη θα πρέπει να συλλέξουμε τα απαραίτητα δεδομένα. Το Rover θα συγκεντρώσει όλα αυτά τα στοιχεία τα οποία θα αποτελέσουν τη βάση για την Σελήνη. Όπως για παράδειγμα που έχει πάγο στην Σελήνη το οποίο θα αξιοποιήσει ο αστροναύτης για να τον μετατρέψει σε νερό» εξήγησε με ενθουσιασμό στο ethnos.gr η Εμμανουλέα Σταμέλου εκπροσωπώντας την ρομποτική ομάδα του Ευγενίδειου Πλανητάριου Αθηνών.\n"Ένα ρομπότ το οποίο ονομάζεται «Αλέξανδρος» και το οποίο κάνει όλες τις εργασίες έξω από το διαστημόπλοιο αλλά και μια εφαρμογή η οποία θα διασκεδάζει τους αστροναύτες ανυψώνοντας το ηθικό τους έφτιαξε η Δήμητρα Δημούδη μαζί με την ομάδα της, την ομάδα NASA LEAGUE από το Κέντρο Πληροφορικής Computer Action της Αλεξανδρούπολης. «Είναι ένα παιχνίδι gaming. Την ώρα που θα γυμνάζονται οι αστροναύτες (τρέχουν 2 αστροναύτες μαζί) θα μπορούν να βλέπουν τοπία από τη γη μέσω του παιχνιδιού και θα αναγκάζονται οι δυο που τρέχουν μαζί να συνεργάζονται μέσω του παιχνιδιού» είπε στο ethnos.gr η Δήμητρα Δημούδη." Μια άλλη ομάδα, η M-Rast, των εκπαιδευτηρίων "Μαντουλίδη" αποφάσισε να ασχοληθεί με το πρόβλημα της έκθεσης των αστροναυτών σε κοσμική ακτινοβολία. Μετά από συστηματική έρευνα και συνομιλία με ειδικούς στον τομέα οι μικροί μαθητές της ομάδας κατέληξαν σε μια πολύ ενδιαφέρουσα ιδέα που θα μπορούσε να βοηθήσει αποτελεσματικά στην προστασία των αστροναυτών από την επικίνδυνη ακτινοβολία.\nΟι 54 ομάδες που προκρίθηκαν στον τελικό πέρασαν από τρεις δοκιμασίες, μεταξύ των οποίων ήταν η συναρμολόγηση και ο προγραμματισμός ρομπότ σε μόλις 2,5 λεπτά.\n«Τα παιδιά μέσω της ρομποτικής και των πρότζεκτ που κάνουν έρχονται αντιμέτωποι με προβλήματα και μαθαίνουν να τα ξεπερνούν μεθοδικά. Παράλληλα, αναπτύσσουν κοινωνικές δεξιότητες και μαθαίνουν να εκτίθενται μπροστά σε πολύ κόσμο από μικρή ηλικία. Καμιά φορά δεν αρκεί να φτιάξεις κάτι καινοτόμο. Σημαντικό ρόλο παίζει και πώς θα το παρουσιάσεις» είπε στο ethnos.gr ο Θεράπων Φάκας το παιδί του οποίου συμμετείχε στο διαγωνισμό.\nΤα παιδιά προπονούνται συνήθως σε ασκήσεις ρομποτικής εκτός σχολείου. «Δεν είναι απλώς ένας διαγωνισμός ρομποτικής, εμείς το βλέπουμε ως μια μεγάλη γιορτή» τόνισε από την πλευρά της η Αντωνία Ψαλλίδα, εκ των διοργανωτών και της φετινής εκδήλωσης.\nΟι νικήτριες ομάδες θα έχουν την ευκαιρία να εκπροσωπήσουν την Ελλάδα στο WF Houston τις 17 - 20 Απριλίου (2 ομάδες), στην Τουρκία 22 – 25 Μαΐου, στην Ουρουγουάη στις 30 Μαίου – 01 Ιουνίου (2 ομάδες) και στο Λίβανο 14 – 16 Ιουνίου (4 ομάδες).


Τετ-α-τετ Τσίπρα με τον διευθύνοντα σύμβουλο της JP Morgan Chase | Πρόσωπα | ANT1 News\nΟικονομία /ΠρόσωπαΔημοσίευση: 27 Σεπτεμβρίου 2018 22:02\nΤετ-α-τετ Τσίπρα με τον διευθύνοντα σύμβουλο της JP Morgan Chase\nΣτο επίκεντρο της συνάντησης οι προοπτικές ανάκαμψης της ελληνικής οικονομίας. Και γεύμα εργασίας Τσίπρα - Ρος\nΜε τον Jamie Dimon, Πρόεδρο και Διευθύνοντα Σύμβουλο της JP Morgan Chase συναντήθηκε ο Πρωθυπουργός Αλέξης Τσίπρας.\nΟ Πρωθυπουργός συζήτησε με τον - ελληνικής καταγωγής - επικεφαλής της μεγαλύτερης τράπεζας των ΗΠΑ, για την ανάκαμψη και τις προοπτικές της ελληνικής οικονομίας.\nΣύμφωνα με πληροφορίες, ο κ. Dimon τόνισε ότι είναι πολύ σημαντικό ότι η Ελλάδα έχει ανακτήσει την σταθερότητα και την εμπιστοσύνη, γίνεται και πάλι επενδυτικός προορισμός και «πρέπει να βρούμε ρόπο να στηριχθεί περαιτέρω αυτή η προσπάθεια».\nΓεύμα εργασίας Τσίπρα - Ρος\nΓεύμα εργασίας παρέθεσε ο υπουργός Εμπορίου των ΗΠΑ Γουίλμπουρ Ρος στον πρωθυπουργό Αλέξη Τσίπρα με τη συμμετοχή στελεχών αμερικανικών εταιρειών.\nΣτο γεύμα εργασίας, το οποίο διοργάνωσε ο Γουίλμπουρ Ρος, εκπροσωπήθηκαν, κορυφαίες εταιρίες που δραστηριοποιούνται στους κλάδους της ενέργειας, του εμπορίου, της καινοτομίας και της νεοφυούς επιχειρηματικότητας, της βιομηχανίας, της πληροφορικής. Επίσης, στελέχη από τον κατασκευαστικό τομέα, τη βιομηχανία καθώς επίσης και επενδυτικά funds και τράπεζες που ενδιαφέρονται για επενδύσεις στην Ελλάδα.\nΣτη συνάντηση συμμετείχαν από την ελληνική πλευρά, μαζί με τον πρωθυπουργό, ο υπουργός ΨΗΠΤΕ Νίκος Παππάς και ο υφυπουργός παρά τω πρωθυπουργώ, Δημήτρης Λιάκος.\nΕΝΟΤΗΤΕΣ Αλέξης Τσίπρας, JP Morgan